text:
Teoria di sèl
E teoría di sèl ta referi na e idea ku sèl ta e unidat básiko di struktura di tur ser bibu. Desaroyo di e teoría aki meimei di siglo 17 tabata posibel dor di e avansenan di e mikroskop. E teoría aki ta un di e fundeshinan di biologia. E teoría ta bisa ku sèlnan nobo ta wordu traha for di otro sèlnan, anto ku e sèl ta e unidat basiko di struktura, funkshon i organisashon den tur organismo bibu.
Historia[editá | editá fuente]
Inisialmente e sèl a wordu deskubri dor di Robert Hooke na 1665. El a eksamina bou di un mikroskop primitivo, un pida hopi fini di kork anto a opserva un multitut di burakunan chiki ku e la remarka ta parse e kompartamentonan den un muraya kaminda un monk ta biba aden. Pasobra di e asisiashonan aki e la yama loke e la mira un sèl. Un nòmber ku te ainda nan ta mantene. Pero, Hooke no tabata sa e struktura berdat of nan funkshon. Hooke su deskripshon di e sèlnan aki (ku tabata en berdat un muraya di sèl no-bibante) a wordu publika den. Su observashonnan di sèlnan no a duna indikashon di e nukleo anto e otro organelnan haña den mayoria di e sèlnan bibu.
E promé homber ku a mira un sèl bibu ta e hulandes Antoni van Leeuwenhoek (aunke e promé hende pa traha un mikroskop fuerte tabata Zacharias Janssen), ku na 1674 a deskribi e lima Spirogyra anto a yama e organismonan moviente animalcules, nifikando "animalnan chikí "[1]. Leeuwenhoek probablemente tambe a mira bakteria. E teoria di sèl tabata kontrastá ku e teorianan di vitalismo publiká prome ku e deskubrimentu di sèlnan.
E idea tabata ku sèlnan por wordu separá den unidatnan individual a wordu propone dor di anto Johann Jacob Paul Moldenhawer. Tur di esaki a bai finalmente na Henri Dutrichet formulando e tenetonan fundamental di e teoria di sèl moderno deklarando ku "E sèl ta e elemento fundamental di organisashon"
E observashonnan di van Leeuwenhoek, Schleiden, Schwann, Virchow i otronan, a kontribui na e desaroyo di e teoria di sèl. E teoria ta e splikashon asepta pa e relashonnan entre sèlnan anto sernan bibu. E teoria di sèl ta bisa ku:
- Tur sernan bibu ta trahá di sèlnan i nan produktonan.
- Sèlnan nobo ta wordu traha dor di sèlnan bieu dividiendo den dos.
- E sèl ta e unidat di bida mas basiko ku tin.
E teoría di sèl ta wanta bèrdat pa tur sernan bibu, ni maske kon chiki of grandi, of kon simpel of kompleho. Pasobra, dor di reaserch sèlnan ta komun na tur sernan bibante, nan por provadi informashon tokante tur bida. Anto pasobra tur sèl ta bini for di otro sèl, sientifikonan por studia sèlnan pa siña iver di kresemento, reprodukshon, anto tur otro funkshon ku e bestia ta hasi.
Interpretashonan klasiko[editá | editá fuente]
- Tur organismo bibu ta traha di un of mas sèl.
- Sèlnan ta e unidat basiko di bida.
- Tur sèl ta wordu traha dor di sèlnan pre-eksistente.(omni cellulae e cellula)
- E sèl ta e unidat basiko di e struktura, fisiologia, anto organisashon den sernan bibante.
- E sèl ta reterne un eksistensia dual komo un entidat distinkto anto un bloki oa konstrui organismo.
Interpretashon moderno[editá | editá fuente]
E partinan generalmente aksepta di e teoria moderno ta inklui:
- E sèl ta e unidat fundamental di e struktura i funkshon di tur organismo bibu.
- Tur sèl ta derivá for di sèlnan pre-eksistente pa medio di divishon.
- E draimentu di energia (metabolismo i biokimiko) ta okuri den e sèl.
- Sèlnan ta kontene informashon hereditario (DNA) ku ta wordu pasá di sèl pa sèl.
- Tur sèl ta basikamente meskos den komposishon kimiko den organismonan di mesun espesie.
- Tur kos bibante konosi ta traha di un of mas sèl.
- Un par di organismo ta traha di solamente un sèl anto ta konosi komo organismonan uniselular.
- E otronan yama multiselular, komone dor di un number di sèl.
- E aktividat di un organismo ta depende dor di e aktividat total di sèlnan independiente.
Eksepshonnan[editá | editá fuente]
- Virusnan ta konsidera bibu dor di un par, pero nan no ta traha di sèl Virusnan tin hopi komun ku bida pero pa definishon di e teoria di sèl, nan no ta na bida.
- E prome sèl no a origina for di un sèl pre-eksistente. No tabata tin un prome sèl eksakto pasobra e definishon di un sèl no ta presies.
- Mitochondria i chloroplastnan tin nan mesun materia genetiko, i ta reprodusi independientemente for di e sèl.
Tiponan di Sèl[editá | editá fuente]
Sèlnan por wordu dividi den e siguiente subkategorianan:
- Prokaryotnan: Prokaryotna no tin un nukleo (aunke nan tin DNA sirkular) anto otro organelnan di membrano ku a wordu haña den sèlnan otro (aunke nan tin ribosomo). Bacteria i Archaea ta e dos dominio di prokaryot.
- Eukaryotnan: Eukaryotnan, di otro banda tin un nukleo distinkto mará pa un membrano anto nan tun organelnan (mitochondria, chloroplastnan, lysosomonan, reticulumm endoplasmiko moli i duru, vacuolonan). Na adishon nan di kromosomonan organisa ku ta warda materia genétiko.
Link eksterno[editá | editá fuente]
- Mallery C (2008-02-11). "Cell Theory". http://fig.cox.miami.edu/~cmallery/150/unity/cell.text.htm. Retrieved 2008-11-25.
- "Studying Cells Tutorial". 2004. http://www.biology.arizona.edu/cell_bio/tutorials/cells/cells3.html. Retrieved 2008-11-25.


c: text/html

text:
Departamento di Aduana ta recorda tur importador di klapchi pa no warda te na ultimo momento pa hasi nan declaracion (aangifte) pa cargacion di klapchi den asycuda. E declaracion di container di klapchi mester ta hinka den asycuda prome cu e cargacion yega Aruba.
Mirando cu nos ta den e temporada di mas druk den aña, unda hopi comerciante ta importa productonan pa bende net prome of durante e temporada di fiesta nos ta urgi tur comerciante y importador di klapchi pa nan tin tur tramite di declaracion di nan klapchinan kla prome cu e container yega Aruba.
Na momento cu e container yega Aruba y e declaracion (aangifte) no ta hinka den e sistema di Aduana, e cargacion lo wordo tuma den beslag y destrui pa e autoridadnan concerni cu tur e consecuencianan cu e inversion ta bai perdi.
Departamento di Aduana kier a remarka cu te na e momentonan aki a ricibi 1 declaracion so di cargacion di klapchi y ta pidi tur comerciante y importador pa manda tur e papeleo na nan broker pa esakinan por hasi tur e tramitenan na tempo prome cu e container yega Aruba.
Banda di hasi e declaracionan na tempo, Departamento di Aduana ta recorda tur importador pa manda documentacion correcto pa e proceso por cana su caminda sin niun dificultad y no wordo tranka pa culpa di e mesun comerciante y/of importador manera tabata e caso den pasado.

robotstxt: allowed

filter: keep


text:
Kralendijk- E kasonan aktivo di Covid ta sigui baha na Boneiru.
Riba djarason, 31 di mart 2021, tin 320 kaso aktivo di Covid-19 na Boneiru. 60 hende a rekuperá di Covid-19. En total tin 21 persona den hospital. Tin 16 persona hospitalisá na Boneiru, bou di nan tin 5 ku ta haña kuido intensivo.
Tin 1 persona den hospital na Kòrsou, 1 persona ta den hospital na Aruba i 3 persona den hospital.
Tèst
Di e 73 resultadonan di tèst ku a drenta, 25 a resultá di ta positivo. Akinan tambe ta mira ku poko poko, pero sigur, e porsentahe di hende ku ta sali positivo ora di tèst ta bahando, pero mester nota ku e porsentahe aki, ku ta den karida di 33% di tur tèst ketu bai por ser konsiderá komo bastante haltu.


text:
Durante un reunion na Parlamento nos a ricibi un update for di e “Chief Innovation Officer” di Gobierno. A duna un splicacion amplio di e Aruba E-Government Roadmap 2020-2030. E vision di Gabinete Wever-Croes ta pa e aparato gubernamental bira uno pro-activo cu ta anticipa riba e necesidad di e ciudadano y brinda un bon servicio atraves di innovacion. Den cuadro di esaki e meta principal ta pa cada ciudadano por tin acceso na servicionan gubernamental na tur momento y na un manera sigur.
Infrastructura adecua pa por comparti informacion digital ta esencial pa logra e meta aki. Mes importante ta e infrastructura legislativo y p’esey tin hopi trabou a wordo ehecuta conhunto cu “Directie Wetgeving” (DWJZ). Tin un inventarisacion a wordo haci y un comparacion cu Estonia pa asina por logra e vision pa digitalisa e servicionan di e aparato gubernamental.
INVESTIGACION IMPARCIAL
Prome cu por a ehecuta y implementa e maneho nobo di Gabinete Wever-Croes mester a haci un investigacion imparcial. Na 2018 tin un “assesment” digital a wordo haci pa asina sa exactamente kico falta den e aparato gubernamental. Den cuadro di e “assesment” aki a papia cu “stakeholders” y e investigacion mes a wordo haci door di profesionalnan di Estonia. Sr. Linnar Viik ta director di e e-Governance Academy na Estonia y tin mas cu 18 aña di experencia den e ramo aki y a conseha mas cu 130 pais y 200 organisacion riba implementacion di proyectonan di digitalisacion.
E conclusion di e assesment aki ta cu Gabinete Eman no a inverti den e aparato gubernamental pa loke ta digitalisacion y inovacion. Y p’esey mes e innovacion tan desea ta tuma mas tempo. Tin hopi trabounan riba aspectonan legislativo, di maneho, di digitalisacion y infrastructura cu mester tuma lugar prome cu por implementa e “roadmap”.
ACCIONAN 2020
Durante 2018 y 2019 a inverti hopi pa crea e condicionnan necesario y pa 2020 e prioridad y accionnan concreto pa e prome lunanan ta pa concretisa “E-government guidelines” cu ta bay ta aplicabel pa e aparato gubernamental. Di e forma aki por cuminsa brinda servicionan atraves di un plataforma digital. Esaki lo hisa eficiencia di e aparato gubernamental y tambe mehora e experencia di cada ciudadano na momento cu e haci uzo di e servicionan di gobierno. E siman aki tin diferente curso y trainingnan ta tuma lugar pa personal di e aparato gubernamental cuminza familiariza nan mes cu e manera nobo di bay traha.
PA CONCLUI
Nos no por keda sin menciona cu nos ta lamenta profundamente cu fraccion di AVP tawata ausente awe durante e reunion. Esaki despues cu nan a critica e maneho di Gabinete Wever-Croes, pa loke ta innovacion, masha fuerte. Loke ta mas lamentabel ta cu nan a te hasta critica e profeshonalnan cu ta haci un trabou tremendo pa logra implenta e innovacion tan desea den e aparato gubernamental, despues cu esaki a wordo neglisha pa Gabinete Eman.


text:
Neymar, kende ta e gran speransa di selekshon Brazil.
WILLEMSTAD—Finalmente Deporte Vigilante a logra yega Grupo G di e kampionato mundial di futbòl Qatar 2022, ku nos fiel lektornan. Esaki despues di a duna bo informashon di tur e demas gruponan promé i awor falta grupo H, kual nos lo kompartí den e edishon di mañan. Tur esakinan kompartiendo for di Buki Mundial 2022.
BRAZIL
Selekshon di Brazil a alkansa nan di 22 kampionato mundial, unda ku nan 5 okashon nan a logra pa gana e titulo maksimo.
Brasil ku tin hopi fanátiko na Kòrsou i rònt mundu. Nan ta e úniko selekshon ku tur mundial ta wòrdu konsiderá un di e gran faboritonan. Esei no ta pòrnada, paso nan ta e selekshon mas eksitoso den historia di Kopa di Mundu, bayendo kas ku e korona na anjanan 1958, 1962, 1970, 1994 i 2002.
Brasil ta e úniko pais ku a hunga den tur mundial i e úniko ekipo nashonal ku a gana e kopa riba kuater diferente kontinente, Oropa/Suesia ’58, Sur Amérika/Chile ’62, Nort Amérika/México ’70 i Merka ’94 i Asia/Korea/Hapon 2002.
E selekshon ku awor ta bou di mando di Adenor Bacchi, konosí komo ‘Tite’ atrobe a bai mundial ku un selekshon ku por kana e kaminda kompletu pa oro.
E atake di Brasil ta mustra berdaderamente mortal. Esaki basta, Neymar (Paris Saint-Germain), laga su aktonan di sirko keda kas na e mundial aki. Neymar i e otro super strea ku ta biniendo Vinícius Júnior (Real Madrid) tur dos su puesto preferí ta ataka for di riba ala robes, pero den e kaso aki Vinícuis Jr lo move pa ala drechi i nan lo kambia durante wega.
KAMERUN
E‘leonnan indominabel’ no por ni gruña den e grupo aki, unda kiu nan ta di 8 biaha den un kampionato mundial. Na anja 1990 nan a logra alkansa kuartfinal, komo nan miho logro.
Esnan di mas edat ta kòrda ainda dia e pais di Afrika Sentral a bira e promé selekshon afrikano pa yega kuartfinal den un kampionato di mundu. Tabata na Italia ’90. Ken di e generashon mas grandi no ta kòrda e gol di Françios Oman Biyik, dia Kamerun a shòk mundu futbolístiko ku un viktoria di 1-0 riba e kampion mundial di e momentu ei Argentina.
Òf e dos golnan di e veterano di 38 aña, Roger Mila den tempu èkstra pa gana Colombia 2-1, kaminda e la selebrá kada gol ku un baila ku paso pekuliar. Kamerun a marka historia i a trese alegria den hinter e kontinente afrikano i hasta na tur parti di mundu.
No ta probabel ku e selekshon aktual lo por imitá e hazaña ei na Qatar. E ekipo falta nivel i kalidat. E selekshon ta bin bou di mando di Rigobert Song. E selekshon mes aktualmente no tin hungadó di e nivel di Song i Eto’o. Den gol nan tin un bon portero, André Onana ku a bai Inter Milan despues di un tempu ku Ajax di Amsterdam. E tin bon reakshon i ta fuerte.
SERBIA
Serbia lo kompeti den nan di 3 mundila, unda ku na e 2 okashonnan anterior, nan no a logra pasa e fase di grupo.
E historia futbolístiko meskos ku esun polítiko di e pais den Balkan aki, ta poko kompliká. Despues ku Yugoslavia a spat for di otro na kuminsamentu di añanan 90, Serbia i Montenegro futbolistikamente a wòrdu inkorporá den un Yugoslavia nobo. Debí na sanshon internashonal komo resultado di guera, e selekshon aki a wòrdu prohibí pa partisipá na torneonan internashonal entre otro na mundial 1994.
E ekipo a partisipá pa lastu biaha na mundial 1998. Serbia mas despues entre 2003 pa 2006 a partisipá internashonal bou di e nòmber Serbia i Montenegro. Pero despues ku na 2006 den un referèndem Montenegro a deklará su mes independiente, Serbia a lanta su mes federashon. Serbia ta wòrdu konsiderá e susesor di e selekshonnan ariba menshoná. Serbia ku a bai mundial na 2010 i 2018 i tabata na anja 2010 ku nan a sorprendé mundu, ganando e alemannan 1-0.
SUISA
E selekshon di Suisa a logra yega nan di 12 mundial, unda ku durante di nan trayelktoria, nan a alkansa kuartfinal, komo e posishon mas haltu, na 3 okashon.
Pa un pais ku di baina tin terenonan plat pa e muchanan hunga bala, e selekshon aki último tempu a produsí vários bon futbolista. A base di un generashon talentoso e pais di e serunan di Alpen a bira un kliente regular di torneonan grandi. Den 2017 nan U-17 a sali kampion mundial. Dos aña despues nan U-21 a pèrdè final ku Spaña.
Den e grupo aki nan tin posibilidat aunke ku e lucha pa e dos lugá ku Serbia lo no ta fásil, pero nan a yega di demostrá poder kaba manera aña pasa ora na finalnan Europeo nan gana Fransia na pinalti den oktavo final, pa den kuart final tabla ku Spaña pa despues pèrdè na pinalti.


text:
The content originally appeared on: Diario
Lider di partido MEP Evelyn Wever – Croes:
ORANJESTAD (AAN): Aruparking ta un di e motibonan pakico nos centro di ciudad ta manera cu e ta, esaki ta danki na Gobierno di Mike Eman di AVP. Nan a cuminsa mata nos centro di ciudad ora cu nan a bin cu e tram y despues nan a bin cu Aruparking, cual a caba di mata centro di ciudad. Lider di Partido MEP Evelyn Wever – Croes ta enfatisa cu su opinion ta keda cu esaki tabata un di e cosnan mas cruel cu Mike Eman y AVP a haci cu centro di ciudad, comerciantenan y Aruba, pesey mester percura cu AVP nunca mas bin bek den gobierno.
Ora cu partido MEP a tuma gobernacion over na 2017, hopi esfuerso a bay den rebiba centro di ciudad. Lamentablemente, tur esfuerso te cu dia di awe no a duna su fruto. Rond di aña 2017/2018 a organisa actividadnan fin di aña, cende luz, tabatin musica, a percura pa tin gruponan musical en bibo, tur esaki a trece ambiente den fin di aña pero despues a mira e interes ta baha atrobe.
Banda di esaki a bin cu entre otro e platafomra AREA y otro esfuersonan tambe den e periodo di gobernacion anterior. Den e gobiernacional actual, a traspasa e esfuersonan ey pa Minister Geoffrey Wever cu ta trahando hopi duro den rebiba centro di ciudad. Lider di Partido Wever – Croes a informa cu Miniter Wever tin algun proyecto hopi interesante pa comparti proximamente. Sinembargo, ta mira con dificil e ta pa logra coregi e dañonan y tragedianan ocasiona door di un gobierno cu mente maligno, esta AVP y Mike Eman.
Mescos cu na 2017, mester tene cuenta cu MEP no a gana eleccion su so pero ta den un coalicion. Lider di Partido Wever – Croes ta splica cu ora cu ta den un coalicion bo tin cu busca un balans. Ta opina cu parkeerplaats paga cerca di tiendanan por ta bon, paso ora cu bo mester drenta un tienda of haci un diligencia bo por haci esaki. Pero mester tin mas parkeerplaats liber/free tambe pa esnan cu kier bay keiro den caya. Paso esey tambe ta parti di nos tradicion.
SITUACION ACTUAL
Colega Minister Ursell Arends tin un dilema grandi. Di un banda e tin cu duna su cooperacion pa trece bida bek den centro di ciudad, pero di otro banda e tin e dilema cu e no kier haci ‘kapitaalvernietiging’. Cu esaki kiermen cu no kier ranca tur e meternan, kita tur hende for di trabou y benta tur cos afo, paso ta hopi placa a bay den esakinan. Ademas, tin e dilema cu e comerciantenan di centro di ciudad, pasobra tin un grupo cu lo a informa Minister di nan deseo pa bin cu parkeermeters, y tin un grupo cu a tambe a informa na Gobierno cu nan no kier esaki paso nan ta weita cu esey ta afecta nan posibilidadnan.
A pidi Minister Arends pa papia cu e gruponan. Banda di esaki, a pidi pa Minister Wever encarga cu economia, pa haci un estudio di e impacto di e parkeermeters riba e posibilidadnan pa trece bida bek den ciudad. Minister di Husticia sr. Tjon tambe ta den deliberacion pa sigui cu e proceso di sondea alternativanan pa loke ta e tema di parkeerplaats.
Por ultimo, Lider di Partido Wever – Croes a enfatisa cu un cos tur hende ta desea ta pa no tin ‘free for all’, lo kier pa tin bon reglanan cu tur hende ta tene nan mes na dje, pero e mester ta den balans. Pues mientras cu e diferente mandatarionan ta trahando, Minister Arends ta bezig cu e ultimo proposicionnan prome cu e presenta e plan final.


text: Diasabra mainta a drenta informe di cu tin un persona molestiando clientenan na un botica na Ponton, mesora a dirigi un patruya na e sitio. Na yegada di e patruya a bin compronde cu aki ta trata di e conocido choller F. cu tabata eynan poniendo asina cu clientenan no kier a drenta e botica of ni cu nan kier a baha, pero na e momentonan ey ya caba e choller a cana bay zuid. Polis a bay en busca di dje y a bin encontre banda di e santana. Eynan polis a papia cun’e y a hala su atencion di su malcomportacion y cu si e bolbe haci esaki e lo ser deteni.


text:
Willemstad – Landsontvanger ta partisipá ku, entrante awe 30 di ougùstùs 2019, lo kuminsá atendé sierto transakshon, pa loke ta trata Motorrijtuigen Belasting (MRB). Siguiente lokalidatnan, lo ser uzá temporalmente, pa siguiente servisio.
Pa kambionan, ku lo mester tuma lugá por akudi na SVB, manera entre otro:
− Pa kambio di vehíkulo pa otro doño (overschrijving);
− Pa buska plachi di number pa vehíkulo nobo;
− Pa entregá plachi di number di vehíkulo, ora no hasi uzo mas di e vehíkulo riba karetera públiko.
Pa servisionan menshoná por akudí na lokèt di SVB na Otrabanda entre 7:45 pa 11: 45 i entre 13:45 pa 15:30.
Por hasi pago di number pa vehíkulo nobo, solamente na:
• Cpost na Grootkwartier, orario 7:30 pa 16:30;
• ACU na Pater Eeuwensweg z/n, orario 8:or pa 15:30;
• Giro na Scharloo, orario 8:00 pa 15:30.
E servisionan aki lo ta algu temporal, te ora Landsontvanger por reandundá su servisionan.
Tur otro pago di Motorrijtuigen Belasting, ku tabata por a hasi na e instanshanan Cpost, ACU i Giro, lo sigui normalmente.
Inspekshon di Impuesto
Pa loke ta trata servisio di Inspekshon di Impuesto no tin niun kambio. Pa servisio di Inspekshon di Impuesto por akudí na ofisina di Centrale Debiteurenadministratie. Klientenan por bai entregá dokumentonan manera verzoekschrift òf bezwaarschrift.
E ofisina di Centrale Debiteurenadministratie ta keda den edifisio di Pietermaai Parking Mall Unit 16A i 16B na Pietermaai. Pa informashon por yama number 432-8400.
SBAB
Stichting Belastingaccountantsbureau (SBAB) a kuminsá funshoná bèk na Regentesselaan entrante awe djabèrnè 30 di ougùstùs. E edifisio di SBAB te ahinda ta solamente aksesibel pa empleadonan di SBAB. Ta na e momento aki SBAB no por risibí bishita di públiko, debٕí na e investigashon ku outoridat ta hasiendo riba kousa di e kandela. Pero por tuma kontakto ku SBAB riba number 734-2444.


text:
Dia 16 di maart venidero, Tropical Bottling Company lo bolbe habri nan servicio di Carry Out na San Nicolas despues di algun aña. Manera custumber, na Balashi tin e planta di Tropical Bottling Company, y na Oranjestad den LG Smith Boulevard tin servicio di Cash & Carry obtenibel caba, pues awor esaki ta bini San Nicolas bek unda clientenan lo por bin cu bo auto, piki producto di Tropical Bottling Company manera refresco, cerbes, malta, awa, y un gran variedad di producto na benta.
Esaki lo habri bek na San Nicolas den planta bieu di Victoria, net banda di oficinanan di ATCO cu orarionan den siman [Dialuna pa Diabierna] di 9am-12pm, y 1pm-6pm, Diasabra 9am-1pm, na unda e servicio aki awor lo ta mas cerca pa esnan den area di San Nicolas, Savaneta y Pos Chikito.
Boternan bashi por wordo regresa tambe y clientenan ta ricibi cash 0.20 cent pa cada boter. Pa clientenan cu tin negoshi, cu ta haci compras cerca Tropical Bottling Company caba, por tin e servicio aki obtenibel awor na San Nicolas pa diferente productonan cu nan por cumpra riba nan cuenta of cash. Esaki ta un extension di Tropical Bottling Company na San Nicolas pa asina ofrece e clientenan un servicio mas cerca di nan, pero tambe na consumidornan cu tambe por bay eynan y haci compras facilmente tambe. Esaki tambe ta den conexion cu e vision di Metacorp pa asina sigui na expande den San Nicolas y stimula nos economia local.


text:
Introdukshon
Ku mas tenshon entre Merka i Iran mi ke enfatisá ku Iran ta hopi mas involví den nos region ku mayoria ta kere, prinsipalmente na Venezuela.
Konteksto históriko
E poder mundial mas grandi di antiguidat tabata e emperio Pérsiko dirihí for di Persia, awe Iran. Iran tin un sivilisashon di 7,000 aña. E ta un pais poderoso, ku hopi rekurso pero ku ta balotá pa Oksidente. Iran ta Islam Shia mientras 80% di Musulman na mundu ta Sunni. E splet Sunni-Shia a bin 1,400 aña pasá ora di skohe un susesor di Profeta Muhammad. Sunninan a faboresé un susesor sigun tradishon tribal Árabe. Pa Shianan e susesor mester a sali di famia di e Profeta. E divishon Sunni-Shia a intensifiká i t(a) sòru pa hopi konflikto. Iran ta e líder di mundu Shia. Saudi Arabia -gran rival di Iran- ta esun di Sunni.
Presensia di Iran den nos region
Iran a dòbel su presensia diplomátiko den nos region i awor tin embahada na Bolivia, Colombia, Ecuador, Nicaragua, Chile, i Uruguay, huntu ku esnan anterior na Argentina, Brazil, Cuba, Mexico i Venezuela. Iran i Siria ta opservadó di ALBA, e aliansa di liber komersio fundá pa Cuba i Venezuela na 2004 ku tin komo otro miembro: Nicaragua, Grenada, Dominica, St. Vincent & Grenadines, St. Kitts & Nevis (SKN) Antigua & Barbuda (ANB) i St. Lucia. E staf diplomatiko di Iran den paisnan ALBA ta mas grandi ku esnan di Brazil, e poder ekonómiko di Suramérika. Komersio entre nos region ku Iran a krese, pero e total no ta mas di 3% di komersio Iraní.
Presensiá Iraní no ta ekonomiko
Na 2011 gobièrnu Iraní a lanta Hispan TV, un kanal notisioso na Spañó p’e merkado Hispano. Hispan TV ta fuente di notisia di e.o. TeleSur i Venezolana de Televisión. Hispan TV a keda akusá di antisemitismo i negashon di Holokosto.
Iran ta invertí den nos region via propaganda religioso Shia via sentronan kultural, beka pa studiantenan siña dogma Shia na Iran, konstrukshon di vários moské Shia apesar ku mayoria Musulman den nos region ta Sunni.
Iran tin un gran presensia na sitionan ku (por) tin uranium (nesesario pa arma nuklear), prinsipalmente na Roraima, Venezuela. Chavismo semper a soña pa hasi Vezezuela un poder nuklear i lo por ta koperá ku Iran pa realisé.
Iranínan pa algun tempu ta usa nos region pa kumpra nashonalidat. Algun mil pasport di Venezuela, SKN, ABN i St Lucia i Dominica a bai pa Iranínan. St Lucia si a stòp di duna nashonalidat na 2018 pa problemanan ku esei a trese.
Iran a demostrá di tin hopi interes pa traha retnan kriminal i terorista den e region aki. Ku Hezbollah (apoderado di Iran) ta aktivo den droga i trorismo (destrukshon di e sentro Hudiu na Argentina, 1994) no ta un sorpesa. Poko lo ta kòrda ku Admiral Merikano James Stavidris den deklarashonnan huramentá ku dékada anterior a desmantelá un konsorsio di droga aki na Kòrsou di Hezbollah.
Iran ta mantené lasonan ku gruponan ekstremista den region manera Jamaat al Muslimeen na Trinidad. Den e kaso den Korte Federal relashoná ku intento di bula parti na aeropuerto JKF (2007) a konfirmá e ròl prominente di Iran huntu ku ekstrimistanan na Guyana i Trinidad.
Ta konosí ku Iran (Qud, Basij i otronan) ta trein servisio sekreto di Venezuela i varios grupo paramilitar den nos region manera e Collectivos na Venezuela ku ta konosí pa nan brutalidat kontra esnan ku ta oponé Nicolás Maduro.
Konklushon
No por ta un sorpresa ku Konsulado Merikano na Kòrsou a pidi su residentenan pa ta kouteloso. Nos lo hasi bon di ta por lo menos konsiente ku Iran no ta un “ver van ons bed show”. En bista di mas sanshon ekonómiko riba Iran kombiná ku e abandono total di Merka pa e region aki, lo por fèrwagt mas tera fértil pa Iran aki banda.
Willemstad, Kòrsou
#iranconflict #hezbollah #curacaonews
Referensia:
The Silk Roads, Peter Frankopan, March 2017
@ALBATCP
A Guide to ALba, Joel D. Hirst
Admiral James G. Stavridis, Posture statement efore the Senate Armed Services Committee, March 17, 2009
Iran’s Strategic Penetration of Latin America, Joseph M. Humire and Ilan Berman, March 2016
Uranium mining: just another Venezuela-Iran Connection,
http://www.theamericasreport.com
Two Islamist militants convicted over New York airport bomb plot, wwwfrance24.com, 2 August, 2010
Countering Violent Extremism in Trinidad and Tobago: An Evaluation, posted by Daniel P. Aldrich, 17 September, 2019


text:
Kralendijk- Boneiru tin mester di hopi mas sen pa hasi promoshon turístiko. Esaki ta skibí den e plan per rekuperashon di turismo: Tourism Recovery Program.
Kaminda ku e prosupuesto anual di TCB pa hasi benta i merkadeo, tin dos diferente rapòrt ku ta menshoná ku realmente e isla lo tin mester di un prosupuesto anual di entre 3 pa 6 mion di dolèr pa aña.
Rapòrt ku a traha tambe ta opina si e prospuesto di 1.2 mion di dòler pa aña no tabata sufisiente promé ku pandemia, esaki lo ta sigur no sufisiente pa sigurá un rekuperashon di turismo despues di e pandemia.


text:
14 di sèptèmber
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
14 di sèptèmber ta e di 257 dia di aña (258 den un schrikkeljaar) riba e kalènder gregoriano. Ta resta 108 dia pa e aña terminá.
A sosodé[editá | editá fuente]
- 1926 - Na Kòrsou, e promé dòk flotante di Curaçaosche Scheepvaart Maatschappij (CSM), ku a haya e nomber Reina Wilhelmina-dòk, ta bai den operashon.[1]
A nase[editá | editá fuente]
- 1996 - Kamilah Dammers, bolichero Arubano.


text:
Campeonato di Arubaanse Voetbal Bond 2016-2017 ta den full swing. Diasabra anochi tabata tin un wega entre SV Britannia Damas y e team di Sint Maarten FC Oualichi. AVB ta bin trahando riba e proyecto aki pa varios luna caba y porfin a concretisa esaki.
Ing. Richard Dijkhoff, presidente di AVB a duna di conoce cu nan tabata tin contacto cu Sint Maarten y nan tabata interesa pa bin haci un wega di exibicion/fogeo na Aruba. Mirando cu ta hibando un campaña pa futbol femenino, esaki a pas precies cu loke AVB ta haciendo y kier haci pa futbol femino.Siman pasa AVB a haya confirmacion di Sint Maarten cu nan lo tabata viahando pa Aruba y esaki a trece un reto grandi cu ne pasobra AVB a haya un siman pa regla e wega y a haya SV Britannia pa hunga un wega tambe. Esey ta e rumbo cu AVB kier pa e futbol femenino na Aruba, ing. Dijkhoff a señala.
Pa hopi aña futbol femenino no a ricibi e atencion cu e merece (a wordo neglisha) y e aña aki a tuma e descion cu esaki lo mester ta diferente. E promer stap den e proceso aki ta concientiza comunidad riba futbol pero tambe futbol femenino.
Ta trahando conhuntamente cu Minister di Deported dr. Alex Schwengle y cu Minister di Enseñanza Michelle Hooyboer Winklaar riba e parti aki. Atencion cu AVB ta duna na e futbol femenino a cuminza cu e stapnan pa bay dilanti.
Den Caribe, futbol masculino tin un gap hopi grandi door cu otro paisnan, manera Mexico, USA, Panama etc. ta hopi avanza y nos no por competi cu nan. Den futbol femenino esaki ta mas facil pa motibo cu e gap no ta grandi. “Si nos cuminza awe, den un lapso di 5 aña, mi ta kere cu Aruba por haci un bon papel den Caribe pa locual ta trata futbol femenino”, e presidente di AVB a indica.
Cu e wega aki contra Sint Maarten, ta e prome stap pa por logra hopi mas ariba e tereno aki, el a agrega.
Banda di esaki, Jean Pierre Vingal, Head Coach di e team di SV Britannia Damas a duna di conoce cu e wega aki tabata un tiki inespera. Nan tabata tin un luna pa un luna y mey ta train pa e campeonato regular cu nan tin y a wordo sorpresa cu e peticion.
SV Britannia Damas ta un team cu ta existi basta tempo caba y ta participando den e Campeonato di AVB. Hopi di e hungadornan cu actualmente ta militando den e equipo aki ta hungadornan cu a cuminsa practica futbol for di 9 of 10 aña y nan a keda desaroya nan mes futbolisticamente. Tambe tin algun hungador nobo cu ta bezig ta yuda nan cu nan nivelacion. “Ta un team hopi uni cu ta hungando cu otro pa basta tempo caba”, a señala.
Sra. Alexandra den Ouden ta un di e miembronan di e directiva di Women Soccer Association y tambe coach di e team U-12 di Sint Maarten. Door di un iniciativa pa fomenta futbol cerca hende muher, awendia Sint Maarten tin 5 club di hende muher cu ta participa den e Campeonato na e isla aki.
Nan filosofia ta pa introduci futbol cerca hende muher pa medio di diferente actividad manera clinicanan, camps, y pa mustra nan cu futbol no ta pa hende homber so y pesey a traha diferente division, entre nan U-9, U12, U-18, den Ouden a indica.


text:
“Awo cu nos ta cambiando nos strategia nacional, buscando mas stabilidad economico, construyendo mas pilar pa carga nos comunidad, nos Departamento di Infrastructura ta indespensabel y mester funciona optimal. Lastimamente hopi proyecto, di agricultura, horeca, deporte, vivienda, ta stagna pa via di un mal servicio duna door di DIP. E causa di tur esaki a cuminsa hopi aña pasa. Den casonan andando den corte por compronde cu riba nivel politico, maneho y procesonan, varios cos a bay robes pa cu otorgamento di tereno na Aruba”, asina parlamentario di Fraccion di MEP den parlamento, Alvin Molina, a vocifera awe. Un declaracion pisa, pero e tin algun siman caba ta atendiendo e tema di DIP, sin cu Gobierno ta sali pa contradeci of hustifica e maneho cu tin eyden ultimamente.
No ta custumber cu un parlamentario ta sali ataca un hefe di departamento directamente, pasobra e ultimo no por defende su mes. Mayoria bes ta ataca y cuestiona e minister politicamente responsabel pa e departamento y laga e cuestiona e director. Pero den e caso aki, e politico responsabel pa maneho di Directie Infrastructuur en Planning (DIP) ta nos minister-president cu alabes ta lider di partido MEP. Ta comprendibel e ora cu e parlamentario ta scoge pa salta e ruta politico y bay directamente na e ambtenaar y cuestiona su capacidad di maneho seriamente.
Relaciona cu e echo cu na DIP terenonan no ta saliendo y ta sinti cu no ta procesando nada debi cu tin investigacion penal andando eyden, tin e parlamentario disgusta. “E mesun situacion aki tin trahadonan di DIP cu miedo pa nan haci nan trabou, cual tin su efecto riba e servicio cu nan ta desea di duna pueblo. Pa nan tambe un solucion mester bin pronto. Lastimamente ta nada inusual cu tin investigacion andando den departamentonan gubernamental. Nunca un diensthoofd a instrui su coleganan pa stop di brinda servicio na pueblo di Aruba. Cu ki derecho DIP ta paralisa ful nos pais di desaroya? Como director bo no tin e luho di sinta warda pa otro bin cu e solucion con pa scapa bo departamento, bo coleganan y e futuro di Aruba”, asina e parlamentario a skirbi den su relato di prensa.
Un bon ehempel, Minister di Finansa y Cultura a hereda un debe gigantesco, ningun entrada, deficit 1000 miyon florin. El a lora manga, organisa su team, a logra un surplus di 63 miyon florin! MinPres a duna cara tur dia na su pueblo, splicando cada paso cu e ta tumando, tur decision, hasta esunnan no popular, pa awe nos ta na caminda pa sali for di e crisis mas grandi den historia di Aruba. Den un funcion bo ta carga un responsabilidad pa bo trabou y bo ta wordo confia cu un sierto autoridad.
“Na final bo mester duna cuenta pa e resultadonan. Un funcionario cu un funcion asina clave pa Aruba por desaroya, no mag nenga pa funciona, no mag nenga di duna cuenta na su minister y mucho menos na parlamento. Pesey durante tratamento di presupuesto mi a haci un peticion na minister pa pone e funcionario aki funciona. Si esey no ta posibel, pone un hende cu si por carga e responsabilidad pa pueblo di Aruba”, di acuerdo cu Parlamentario Alvin Molina.


text:
PERFIL
Derin (32) a nace na Istanbul Turkia pero desde su 4 aña, el a muda pa biba na St. Maarten cu su mayornan, isla unda el a crece. Derin su mes ta bin di un famia di entrepreneur. Tanto su mayornan como su abuelonan semper tabatin nan mesun negoshi loke lo hiba na un conclusion cu Derin tambe lo sigui e pasonan, apesar cu e tabata bisa lo contrario inicialmente. Na 2015, el a yega Aruba pa prome vez despues di un promocion pa e compania pa cua e tabata trahando p’e. Su tarea tabata pa supervisa e mercadeo di e compania na Aruba, Bonaire y Corsow. E idea inicial tabata pa e muda pa Corsow eventualmente, pero despues di apenas 6 luna, Derin tabata sinti Aruba, manera su cas.
QREDITS COACH
Derin a keda aserca via QREDITS pa duna un presentacion na nan aplicantenan nobo riba mercadeo. Di e forma ‘ki, el a conoce mas di nan programa di coaching, cu a haya su atencion mesora. “Mi a haya varios entrepreneurs cu a asercami pa conseho y eynan mi a ripara cu tin un falta pa esaki. E programa y guia di cu QREDITS ta ofrece na entreprenuers ta hopi bon, paso tin hende tin hopi bon ideanan pero kisas pa miedo of riesgo financiero of hasta no sa con pa cuminsa, nan no ta actua y cuminsa. QREDITS ta ofrece entreprenuers un oportunidad y e sosten pa logra nan soñonan. Segun cu mi a sigui riba mi trayecto, mi kier a recorda doñonan di negoshi y entrepreneurnan nobo, e importancia di e proposito ora nan ta cuminsa cu nan negoshi. Como proposito den nos bida ta unda tin fluho di abundancia y satisfaccion hopi hende ta cuminsa un negoshi cu e obehtivo di exito financiero. Sinembargo nan ta realisa tambe cu si nos ta djis sigui e placa, lo keda sigui esaki pa semper y sin descanso. Fluho di placa lo tuma lugar si bo tin un proposito y bon intencion tras di loke bo ta ofrece y e bonus lo ta cu lo bo sintibo satisfecho den bida e ora cu loke bo ta haciendo.”


text:
Tempo: Awe anochi: parcialmente nubla cu un awacero pasahero te breve
den marduga y mayan: parcialmente nubla cu un awacero breve
temperatura maximo 33 grado celsius
temperatura minimo 27 grado celsius
bahada di solo : 7:09 pm
subida di solo : 6:18 am.
Biento: Modera te basta fuerte for di direccion generalmente oost; forsa 4 te 5 (20 te 39 km/ora, 11 te 21 nudo). Den dia fuerte te duro den rafaga; forsa 6 te 7 (40 te 61 km/ora, 22 te 33 nudo)
situacion general di tempo pa proximo 24 ora: un ola tropical moviendo den parti oost di caribe,
lo trece humead den area durante proximo 24 ora, temporalmente mas nubia lo bay pasa riba region local cu principalmente den oranan di marduga y mainta di diamars un awacero breve. mas aleu, stof fini di sahara lo stroba visibilidad un poco durante proximo dianan.
condicionan maritimo/ estado di lama: un estado di lama leve te modera na partinan protehe, y modera na partinan zuid ta wordo spera den proximo 24 ora. riba sectornan oost te noordwest lama lo ta generalmente modera; olanan lo ta for di oost entre 5 pa 7 pia.
aviso/ alerta: ta sugeri ocupantenan di boto chikito pa bay cu cautela na partinan oost te noordwest y riba lama habri.
fenomenonan special: ningun
tempo tropical significante: un area di precion abou y mal tempo situa oost- zuidoost
di charleston south carolina a bira e di 4 deprecion tropical di temporada. e systema ta move west- northwest y no ta un peliger pa area di caribe.
potencial di awacero pa proximo 24 ora: 1 te 5 mm; localmente esaki por varia.
registracion di temperatura (grado celsius) y
awacero (mm) den ultimo 24 ora (8’am pa 8’am):
airport : max 32 / min 27 / 0.0 mm
westpunt: max 33 / min 27 / 0.0 mm
sta rosa: max 33 / min 27 / 0.0 mm
pronostico di tempo pa proximo 3 dianan:
parcialmente nubla cu un awacero breve.
biento lo ta for di direccion oost y modera te basta fuerte; fuerte te posiblemente duro den rafaga temperatura (grado celsius) max / min lo ta: 33 / 28


text:
Amazon ta bai traha pelíkula tokante Monica Lewinsky.
Amazon Studios a kumpra e librerto ‘Linda And Monica’ for di e outor Flint Waines. Segun ‘Deadline’, Todd Black, Jason Blumenthal i Steve Tisch, lo produsí e pelíkula. E trio ta responsabel tambe pa e pelíkula ‘Fence’ ku a ser nominá pa un Oscar den kategoria pa mihó pelíkula.
‘Linda And Monica’ ta trata e amistat entre Linda Tripp i Monica Lewinsky.
Durante e di dos parti di añanan nobenta, Lewinsky tabata stazjèr den Kas Blanku. E tempu ei Lewinsky i e presidente merikano Bill Clinton lo tabatin un relashon i Clinton lo a kometé aktonan seksual ku e hoben. Clinton semper a ninga e relashon.No ta konosí ainda ki dia e pelíkula lo sali.


text:
E cantica di Master KG Jerusalema a converti den un sensacion na Sud Africa y a bira conoci na nivel mundial. E video original a wordo mira mas cu 44 miyon biaha riba Youtube. Desde gang di e hospitalnan na Francia y Sueca, te lugarnan publico na Italia, Canada y Rumania. Riba Facebook, Twitter y TikTok, #JerusalemaDanceChallenge tin masha hopi video di e hendenan cu ta baila riba e ritmo di e cantica.
Segun Master KG, e ‘dance challenge’ a cuminsa na Angola ora un grupo di amigo a graba un video cu e coreografia di e baile, y desde eynan el a bira viral. Master KG a tweet: “E mundo ta bailando #JerusalemaDanceChallenge. Ora nos a crea e cantica aki, nunca mi a pensa cu esaki lo pasa! Dios ta increibel”.


text:
“Masha Danki L’ORÉAL Paris pa e premio! E pallet su holor ta dushi…E lipstick crayon AWESOME!
E ganador di e premio L’ORÉAL Paris durante e LIVE cu Marta Collell diamars ultimo tabata Anys Velez. E ta un persona cu momento e ta desea di relaha su mente, e ta follow gruponan di musica y entretenimento, entre otro e ta encanta ‘FOCUS online’. Anys por uza e rednan social tur dia, mas tanto pa haya informacion necesario den e areanan di noticia y cultura di Aruba y rond di mundo. Aworaki su top riba su lista ta Gabinete pa haya noticia directo y tambe WHO pa ta altanto di e situacion na mundo. Anys ta Leerkracht Primaire Onderwijs na St. Rosa College y como maestra e no por stop di sigui tur e gruponan di enseñansa y actividadnan nobo pa duna den klas, pero tambe e ta gusta follow gruponan cu ta sostene famia en general, entre otro e ta follow; ‘Moms Club Aruba’ y ‘Mi Mami’ unda por steun y yuda otro den diferente forma.
Anys no sa post hopi cos di dje mes, pero e por share post cu informacion relevante, si tin un noticia importante e ta share esaki of postnan cu por yuda otro. Entre otro e postnan pa duna alegria na otro hende manera e ‘positive quotes’. Riba nos pregunta ki e ta haya cu ta un pro y contra di social media, el a contesta: “Social media tin hopi area pro, cosnan pa alegra hende y pa yuda hende progresa. Semper y ta cosnan productivo y bon hasi. Cu social media bo por tin bo famia cu ta leu un tiki mas cerca, bo por wak mundo y diferente cultura rond. Esaki ta trece nos hunto riba un otro nivel. Como tambe por yuda negoshinan chikito haci nan propaganda y ta yuda nan mes logra hasi mas benta. Pero tambe tin e cosnan negativo. Y un di nan sigur ta esunnan cu ta pa critica y cu ta post violencia entre otro”.
Anys ta kere cu na final di dia ta keda na cada persona pa corda su norma- y balornan, cu nan a siña pa sa kico pa haya relevante y imporante, kico por alegra un persona. Anto kico otro por hasi mas daño cu alegria. E comentario cu el a duna di FOCUS como revista y online ta cu ambos ta brinda un parti importante di e cultura na Aruba y tambe internacionalmente. E ta duna esunnan cu ta gusta lese un momento gezellig di locual por ta pasando rond. Tur esaki tin algo positivo cu ne. Bo ta relax y bo ta enjoy di lesa y follow-up pa keda up-to-date, sin laga afo ‘tipjes’ cu por haya cu ta net un extra treat!
Su experiencia rond di henter e coronavirus crisis ta cu e crisis aki tin su banda negativo, e no ta kita esaki, sinembargo e ta haye manera un ‘eye opener’ pa nos isla. Na Aruba tin tanto talento cu pa via cu nos a centra nos mes riba turismo so, nos a lubida nos talentonan. Aworaki ta e momento pa saca e talento cu bo tin y haci uzo di dje den forma productivo. No solamente bo ta sali dilanti pero bo ta sigui yuda nos cultura persevera. E no ta bal keda ripiti e parti negativo di e crisis paso nos tur ta pasando aden. E importante ta saca e positivo di dje. Recorda kico ta balioso pa nos como hende y como pueblo di e dushi isla aki. Anys su mensahe: “Esun cu ta persevera ta logra. Y ta logra leu. Esun cu ta warda pa algo lo sinta warda. Sali pafo duna bo parti cu amor y positivismo, Corda cu lo cual bo sembra ta locual bo ta cosecha!”


text:
The Bottom, Saba – Stichting Pensioenfonds Caribisch Nederland (‘PCN’) resientemente a presentá su plannan pa renobashon di hotèl/bar/restorant Scout’s Place na gobièrnu insular di Saba. E intenshon ta pa kuminsá ku e renobashon den e di tres kuartal di e aña akí.
Gobièrnu insular ta entusiasmá ku e diseñonan preliminar. E presentashon di e promé diseñonan pa restorá i amplia e edifisio ikóniko akí tabata hopi impreshonante, asina diputado di Turismo, Bruce Zagers, a deklará. “Scouts Place semper tabata importante pa Saba, no solamente pa turismo, pero tambe komo parti di nos patrimonio kultural. E desaroyo planiá di e edifisio akí lo duna un impulso importante na ekonomia di nos isla i na nos produkto turístiko. Ta hopi alentador pa mira proyektonan manera esaki desaroyá, kaminda e enkanto i arkitektura tradishonal lokal ta haña prioridat.”
Participatiemaatschappij Caribisch Nederland (‘PMCN’), e vehíkulo di invershon di PCN, ta kontentu ku e resepshon positivo di e representantenan di gobièrnu insular. Walter Blijleven, direktor di PMCN: “Nos esfuerso ta dirigí riba kreashon di un futuro nobo i briante pa Scout’s Place, kaminda ta duna e pasado gloria e lugá ku e meresé. Nos forma di traha lo ta karakterisá pa un manera natural i duradero, kaminda lo bolbe hasi uso di òf remplasá e elementonan esensial i karakterístiko, manera e famoso dekorashonnan ‘gingerbread’. PMCN tin tur konfiansa ku e Scout’s Place nobo lo bolbe logra atraé hopi turista di estadia pa Saba.”
PMCN na e momentunan aki ta hasiendo e último trámitenan pa un estudio di faktibilidat. PCN su esfuerso ta pa kuminsá ku e renobashon den e di tres kuartal di e aña akí, bou di kondishon ku resultado di e evaluashon ta positivo. Mas despues lo duna mas detaye.
Lesa tambe:
- Kuater grupo di mucha a sali pa Paraguay pa kompetí den Consejo Sudamericano de Deporte Consude
- Solamente por pasa angua kontra Korona ku sita
- Gang di arte: un trayekto artístiko pa hobennan lokal
- CBS: porsentahe di poblashon di Boneiru ku ta bou di e nivel di pobresa nashonal ta birando ménos
- Despues di un búskeda polis i wardakosta a haña dos persona di edat ku tabata perdí


text:
Kralendijk – Tourism Corporation Bonaire (TCB) ta anunsiá ku riba 1 di sèptèmber 2021 e kurso duná dor di FORMA kual ta ‘Bonaire In-depth and Guiding skills’ lo kuminsá.
E kurso lo wòrdu duná 3 biaha pa siman di 8 ‘or di mainta pa 12 ‘or di merdia i lo dura 8 siman, kaminda ekspertonan di turismo lo duna e lèsnan ku lo kubri diferente topiko relevante tokante Boneiru i turismo. E kurso lo kubri topiko manera Boneiru su naturalesa, flora i fauna, kultura, historia, sostenibilidat, gobiernu i mas. Adishonalmente, e programa lo siña tekniká di guia i servisio pa bishitante.
E kurso aki ta spesialmente pa guia di rekorido i operadornan, shòfur, bendedonan, otro persona den industria di hospitalidat i otro personanan interesá pa sa mas tokante Boneiru. E preis pa e kurso di 8 siman ta $300 i ta inkluí instrukshonnan, buki, i ekskurshon. Partisipantenan lo ta terminá e kurso ku eksito dor di risibí un ‘intermediate certified certification’.
“Nos ta kontentu ku TCB por kolaborá ku FORMA pa kuminsa bèk ku e kurso aki. Boneiru su turismo ta demandá un nivel haltu di servisio i kalidat di informashon. Den kuadro di desaroyo di nos kapital humano, nos kier forma i inspirá nos profeshonalnan den sektor. Huntu nos por elevá nos konosementu i sigui pone Boneiru riba mapa mundial,“ Miles Mercera CEO di TCB a bisa.
Formulario pe registrá ta disponibel na TCB, Achie Tours i FORMA. Tambe riba e página di Facebook di FORMA.
Lesa tambe:
- Kuater grupo di mucha a sali pa Paraguay pa kompetí den Consejo Sudamericano de Deporte Consude
- Solamente por pasa angua kontra Korona ku sita
- Gang di arte: un trayekto artístiko pa hobennan lokal
- CBS: porsentahe di poblashon di Boneiru ku ta bou di e nivel di pobresa nashonal ta birando ménos
- Despues di un búskeda polis i wardakosta a haña dos persona di edat ku tabata perdí


text:
Rudy Leysner
Rudy Leysner tabata president di Comite Olimpico Arubano durante e añanan di 1995 y 1996. E otro miembronan di directiva tabata: Rufo de Cuba, secretario; Loyd Leslie, tesorero; Glenda Werleman, segundo tesorero; comisarionan Flavio Faneyte, Len Johnson y Ivan Kelie.
Rudy ta bisa cu bou su presidencia un preparacion debido di nos atletanan a tuma luga na un campo di entrenamento na Cuba cu sosten di diferente patrocinadonan (Aruba Bank, KPMG y Coca Cola) pa por asisti na e Weganan Olimpico na Atlanta, U.S.A. na 1996. Comite Olimpico Arubano tabata tin
e derecho pa manda dos representante pa participa den dos deporte, cu ta atletismo y natacion. Lastimamente cu e Zwembond no a manda nan representante pa participa na e weganan olimpico e temporada ey. Ta solamente un atleta a participa den e deporte di atletismo. Nos a ricibi tambe
dos wild card pa participa den e deporte di hisamento di peso y ciclismo despues di bastante deliberacion cu e federacionnan internacional. Nos fisioterapista a haya cooperacion di un quiropractico Americano cu tur su ekipo pa asina e atletanan haya un miho atencion. Pa prome biaha tur miembro di e delegacion a ricibi un viatico.
Na e weganan olimpico mi a topa prins Willem Alexander kende a acerca mi y a puntra mi con a bay cu e participantenan di Aruba.
Mi mensahe den cuadro di e celebracion di e 64 aña cu atletanan Arubiano ta participa na e weganan olimpico: awe nos por ta orguyoso di mira loke semper nos a boga p’e bira realidad, esta cu e atleta ta na prome luga. Celebracion di 64 aña di participacion di nos atletanan na weganan olimpico ta indica cu ainda nos mester sigui traha tanto riba e mehoracion di nos instructornan como tambe nos atletanan. Awe – na 2016 – nos ta clasifica mas biaha y por mira un aumento den e nivel di nos atletanan, sinembargo mester inverti mas den deporte pa alcansa e nivel den prestacion rekeri.


text:
Desde di e pandemia nos bida a cambia por completo. Henter e sector laboral y comercial tambe. Trabounan cuantes tabata existi ya no t’ey mas. Funcionnan cu antes tabata existi na gran cantidad, awor ta hopi limita. Ecambionan aki ta trece su retonan cu ne y ta exigi di nos un cambio den nos ‘mindset’, mentalidad, cu na mes momento mester motiva nos pa siña habilidadnan nobo, expande nos propio horizontenan sin pensamento di limitacion.
Tur cambio ta trece resistencia. Tur locual ta desconocipor haci nos insigur. Cu esaki den mente, MinisterGlenbert Croes a anuncia e programa “Aruba KierTraha” (AKT). E prome curso cu lo wordo ofreci ta“Change of Mindset”. Den e curso aki lo prepara nos hendenan completamente di nobo pa e mercado laboral, for di ‘soft skills’ te cu na etiketa di solicitud. Lo brinda e oportunidad pa siña con pa traha un CV. Di parti di Minister Glenbert Croes, e ehercicio ta wordo haci paekipa Enseñansa pa Empleo bek na su forma original paatrabes di e instancia aki, Ministerio di Labor facilitaoportunidad di recapacitacion (her-, om- en bijscholing). E programa di recapacitacion lo bay den cooperacionestrecho cu comercio- y gremionan, pa cumpli cu e demanda di mercado laboral y pone nos hendenan bek na trabou. Esaki ta e meta di e programa di MinisterGlenbert Croes: Aruba Kier Traha.
E secreto di exito ta den cada un di nos. Gobierno di Aruba lo yuda bo cu e hermentnan necesario pa por logra exito den haya un trabou nobo. E resto ta keda den boman.
Pronto lo wordo anuncia mas tocante e cursonan. Mientras tanto e mandatario ta invita tur hende pa subi e pagina di Facebook di Fase Helpdesk como tambe esundi DPL pasobra riba ambos pagina ta comparti hopioportunidad pa trabou. Solicita!


text:
Autoridad a informa cu hombernan arma a ataca un scol na norteast di Nigeria y a seceustra 30 studiante poco siman despues di un atake similar na e region. E ultimo secuestro a tuma luga na col Colegio Federal di Mecanizacion Forestal, Afaka, area di gobierno local di Igabi, na Kaduna.
“Ainda no a contabilisa un 30 studiante, un mix di hende homber y hende muhe”. a bisa e comision estatal di siguridad internacional y asuntonan interno, Samuel Aruwan. Varios miembro di personal di scol tambe a keda secuestra.
Aruwan a bisa cu e atake a tuma luga na un grupo di bandido arma y a agrega cu militar a confronta e atakante y por a hiba 180 miembro di e personal y studiante na un luga sigur.
Un number indetermina di studiantenan a resulta herida y ta ricibi atencion medico na un instalacion militar. E forsanan di siguridad ta hibando un operacion pa asina por rastrea studiante cu a disparce.
Autoridad di Nigeria a bisa cu e bandidonan ta tras di secuestro anterior di 279 scol pa fin di luna, e gruponan arma ta secuestra pa placa of pa pone presion di liberacion di miembro di nan grupo.


text:
Kico ta pasa ora hende ta bira desespera y no tin argumento pa defende nan actonan of di esnan cu nan ta sostene? Kiko esaki ta bisa di esnan cu ta lansa atake, ridiculisa, hasi asesinato di caracter y purba di un forma eroneo di influencia emocion di e cuidadano votador?
Particularmente si esun cu nan ta ataca no ta worry cu e atake pero ta hustamente señala e situacion actual y propone solucion?Esaki ta hustamente e tipo di politica tradicional y manipulativo cu ta balota nos cuidadano y considera nan como personanan sin caracter of di mente debil, crioyo bisa, pa hende bobo.
E ta mas bien un insulto pa e inteligencia di nos humilde pueblo.E ta keda na cada ken pa dicidi kiko nan kier kere y pakiko. Pero mi kier djies hasi un apelacion pa para keto un rato y sea critico y hasi e siguiente preguntanan prome cu husga a base di “informacion” (negativo) cu ta ser difundi:
– Ken ta difundi/distribui e informacion?
– Ki beneficio e persona tin difundiendo e informacion?
– E tin bienestar general di cada cuidadano na pecho, of tin beneficio partidista, of kier mantene su posicion/trabou of por tin cualkier otro beneficio personal/grupo?
– E informacion ta basa riba hechos of un meramente un ripiticion di un otro? A caso ripiti algo hopi biaha ta hasie berdad?
HISA E NIVEL DI POLITICA TA CUMINSA CU BO!
Sea critico, hasi pregunta, confirma hechos, compara programanan di partido, of tuma contacto cu e politico y lage splicabo. Hisa e nivel di politica di Aruba ta cuminsa cu BO! Rechasa politica negativo y di difamacion y pidi pa informacion y solucion.
TRAHA BOU UN BANDERA DEN UNIONAwor no ta tempo pa division – nos isla ta pasando den basta reto, y division definitivamente NO ta e solucion. Despues di dia 25 nos tur lo mester traha bou 1 bandera y den UNION sirbiendo nos Pais, no un partido y menos un politico – e politico tey pa sir
bi Pueblo.Hasi un escogencia consciente, bo voto ta importante y e ta haci un diferencia. E caminda pa solucion ta cuminsa cu BO accion!Siña mas di nos Programa di Partido: http://accion21.com/Solucion ta cuminsa cu BO accion!Si tin cualkier pregunta, comunica cu mi libremente via email: daphne.lejuez@gmail.com of via messenger of whatsapp: 592-5302


text:
ARUBA- 17 di mei 2022. Cu e meta pa concientisa comunidad riba e topico di presion halto, Departamento di Salud Publico su seccion Promocion di Salud conhuntamente cu IBiSA a organisa pa empleadonan di diferente hotel entre otro Hyatt Regency, Amsterdam Manor Beach Resort, Bucuti & Tara Beach Resort y Hilton Aruba Resort un siman di checkeo di presion. Pa comunidad DVG hunto cu Praktijk Ondersteuners Huisartsen y IBiSA lo ta organisando tambe un chekeo di presion riba dia 21 di mei na Centro Kibrahacha y dia 4 di juni na IBiSA San-Nicolas for di 8or di mainta pa 12or di merdia.
Presion Halto ta conosi pa ocaciona malesanan di curason y ader, stroke, problema cu riñon y otro problemanan di salud. E condicion riba su mes no ta duna señal of sintoma p’esey un persona por tin presion halto pa añanan largo sin cu e sa. Durante di e periodo aki, e presion halto por causa daño na curason, ader, riñon y otro partinan di e curpa. Pa e motibo aki ta hopi importante pa midi bo presion, aunke bo no ta sinti nada. Si bo presion ta bon, mantene un estilo di bida saludabel. Si bo presion ta halto ta bon pa haci e cambionan necesario pa asina baha e presion y evita daño na bo organonan.
Con pa preveni presion halto?
- Mantene un peso di curpa saludabel (BMI bou di 25)
- Mantene un midi di cintura saludabel (hende muher menos cu 88 cm, hende homber menos cu 102 cm)
- Come alimentacion saludabel cu amplio berdura, fruta, grano completo y awa
- Baha man na salo (salo, condimento, sauce, cuminda di restaurant/fast food /truck), cuminda vet y/of hasa
- Haci actividad fisico regularmente (5x pa siman por lo menos 30 minuut)
- Canalisa tension (stress) na un forma positivo
- Limita alcohol
- Stop di huma
Con pa reduci presion halto?
- Come saludabel y pone atencion riba salo
- Baha peso si bo tin peso di mas
- Haci actividad fisico diario, por lo menos 30 minuut pa dia
- Preferiblemente no bebe alcohol y no huma
- Bebe bo medicamentonan fiel segun instruccion di bo dokter
Cifra di presion halto na Aruba (GOA 2016/2017, National Multi-Sectoral Action Plan for Non-Communicable Diseases, 2020-2030)
- Totaal (20 aña pariba): 63% tin un presion halto
- Hende Homber (20 aña pariba): 3 di cada 4 tin presion halto (71%)
- Hende Muher (20 aña pariba): 3 di cada 5 tin presion halto (58%)
- Edad entre 20 y 39 aña: 1 di cada 4 tin presion halto (28%)
- Edad entre 40 y 59 aña: 1 di cada 2 tin presion halto (48%)
- Edad 60+ 9 di cada 10 tin presion halto (87%)
- Mortalidad causa pa malesanan di curason y ader ta 31.3% (1999-2020).


text:
ORANJESTAD,Aruba
Na 2019 pa prome biaha, bou liderazgo di sra. Evelyn Wever Croes, a traha atraves di un plan structura pa baha gasto di Gobierno. E metanan principal pa logra esaki, manera por lesa bek den e resumen anual di e Ministerio di Asuntonan General, tawata entre otro pa (1) controla nombracion den aparato gubernamental (2) Baha cantidad di persona cu ta “non-actief”.
CONTROLA NOMBRACION DEN APARATO GUBERNAMENTAL
Conforme e plan di maneho pa reduci e gastonan (Beleidsplan Verlaging Personeelskosten) di personal na 2019 a presupuesta solamente 7.5 miyon florin pa yena vacatura. A resulta cu Gabinete Wever-Croes a logra e meta aki tambe y a keda dentro di e margennan.
Ta importante pa enfatiza cu e 7.5 miyon florin aki a wordo husa concretamente pa yena en total 35 vacatura na, Cuerpo Policial Arubano, Brandweer Aruba y Arumil. Pues kinan no ta trata di personal na un bureau di Minister. Pasobra manera nos por lesa den e mesun resumen anual gasto di personal na bureau di sra. Evelyn Wever-Croes ta 8.8 miyon florin menos cu tempo di Mike Eman. Sra. Evelyn Wever-Croes ta maneha su Ministerio cu solamente 21 persona y esaki ta 126 persona menos cu Mike Eman tawata husa pa maneha e mesun Ministerio.
BAHA CANTIDAD DI PERSONA CU TA “NON-ACTIEF”
Un problema grandi cu gobierno mester a atende cune ta empleadonan cu ta cobra un salario pero ta “non-actief”, pues no ta traha. Esaki por tin diferente motibo, pero realidad ta cu e ta “pisa” riba presupuesto y pues ta afecta e maneho. Na aña 2019 a logra baha e grupo di “non-actief” for di 70 persona te cu 23.
Esaki obviamente no tawata posibel sin esfuerzo di entre otro departamento di recurso humano y e diferente departamentonan gubernamental caminda a ubica e personanan aki. Pues enbes di emplea personanan nobo sra. Evelyn Wever-Croes a atende cu un problema cu Mike Eman a neglisha, y asina structuralmente ta haci e aparato gubernamental mas eficiente. Pero mes of mas importante ta cu e empleadonan aki, cu pa un motibo of otro tawata na cas y kier a contribui awor por haci esaki y asina ta di balor agrega.
MANEHO PA 2020
sra. Evelyn Wever-Croes, den su resumen anual di 2019 a anuncia caba cu na 2020 e lo sigui e mesun rumbo aki. Specificamente lo enfoca riba maneho pa atende cu e fenomeno di “meld ziek” y sigui haci e grupo di “non-actief” mas chikito. Tambe lo bin cu un buelta mas pa ambtenaarnan por aplica pa VUT y lo introduci den colaboracion cu APFA e posibilidad pa ambtenaarnan por bay cu penshun mas trempan.
E maneho di nos Prome Minister, sra. Evelyn Wever-Croes sigur por conta cu sosten di nos fraccion (MEP) pasobra nos ta wak pasonan concreto y significante pa mehora e servicio di e aparato gubernamental y hisa su eficiencia. Y na mes momento bahando gasto na e ministerionan. Tur esaki a resulta cu sra. Evelyn Wever-Croes a sera presupuesto 2019 cu un un deficit di solamente 4 miyon florin.


text:
No tin garantia mas ku Grupo Klesch lo tuma operashon di refineria.
Willemstad - Durante un reunion ku trahadónan di refineria, ku a tuma lugá e siman akí na Curacao Festival Centre, RDK a duna di konosé ku ya no tin garantia mas ku Grupo Klesch lo tuma operashon di e refineria ofer. Segun direktor di RDK, Marcelino ‘Chonky’ De Lannoy, nan a spera ku den e seis (6) lunanan, lo a yega na un akuerdo konkreto ku e partner strategiko pa tuma e refineria, pero debí na e situashon di COVID-19 esaki no a logra. Entretantu a gasta masomenos ocho (8) mion na e projekto Arowak pa purba yega na un akuerdo ku un operadó nobo. Na fin di yüni awor, lo mester manda trahadónan kas. Segun De Lannoy tin intresadó den e refineria na Kòrsou, pero no ta tur ta mes serio. Durante e reunion tabatin trahadónan hopi rabiá riba tantu RDK, komo e sindikatonan PWFC i APRI ku no e representá nan debidamente, na nan opinion. E situashon ta bastante delikado, debí ku sin garantia di trabou, Kòrsou lo por pèrdè tambe hopi di su profeshonalnan den e ramo di industria petrolero.


text:
MINISTER DI HUSTISIA GILMAR PISAS A REUNÍ KU ABVO RIBA E PUNTONAN DI BRANDWER
MINISTER DI HUSTISIA GILMAR PISAS A REUNÍ KU ABVO RIBA E PUNTONAN DI BRANDWER
Willemstad – Minister di Hustisia Gilmar Pisas huntu Minister di Maneho di Gobernashon, Planifikashon i Servisio Públiko Ornelio Martina a reuní ku Sindikato di ABVO pa atendé e puntonan di Brandwer dia 23 di dezèmber 2021.
E dos ministernan a sinta den un reunion di kontinuashon ku e Sindikato di ABVO pa sigui atendé e puntonan di Brandwer i alabes drecha e relashon entre e sindikato i e kabinèt i Ministerio di Hustisia.
A atendé rápidamente ku e puntonan di Brandwer. Pa ku e punto di drechamentu di e relashon entre e Sindikato i e Kabinèt i Ministerio di Hustisia, esaki a keda posponé pa un otro fecha.
Esaki debí ku tabata falta e presensia di e abogado di e Ministerio di Hustisia i e vise presidente di ABVO.
E reunion a kana den un bon esfera.


text:
Despues di observa e ultimo desaroyo tocante COVID-19, Glitz Casino a tuma e decision dificil pa cera su portanan y para operacion di nos casino. Esaki a drenta na vigor cuminsando di awe 17 di maart te cu proximo efectivo.
Nos ta aplaudi tur e esfuersonan di Gobierno di Aruba pa promove distancia social y nos lo tuma accion pa proteha nos empleado y bishitantenan.
Un biaha mas, Glitz Casino ta gradici e sosten den e tempo dificil aki y lo keda en espera pa por habri asina cu ta mas sigur pa tur hende. Keda sano y den bon salud.


text:
Mi tin 32 aña y semper hende muhernan di edad a atraemi. Tempo cu mi tawata mas jong, mi desinteres pa hende muhernan di mi mesun edad a pone mi famia y coleganan kere cu mi tawata gay. Mi sentimientonan tawata dunami berguensa, y p’esey nunca mi a actua. Pero, como un homber soltero cu tawata pasa tempo den compania di hende muhernan di edad, no a tarda mucho prome cu un di nan a actua a base di su sentimientonan pami.
E sex cu ta experienciando desde e momento ey, ta maraviyoso y a ponemi realisa ken berdaderamente mi ta. Mi a purba cu muhernan di mi edad, pero e sex tawata manera robot. Pami, e hende muhernan mas jong tur parce otro, pero esnan mas bieuw ta unico y bunita, nan a bira e hende cu nan tawata destina pa bira.
Aun asina, sex so pami no ta suficiente. Mi kier un pareha di edad pa mi por stime y sostene. Tristemente, mayoria di e muhernan cu mi ta topa, solamente kier sex sin compromiso of tin berguensa di locual nan famia por pensa si nan cuminsa un relacion cu un homber mas jong. Hombernan mas bieuw no ta realisa kiko nan ta perde. Mi ta spera mi no mester warda 30 aña prome cu mi por haya un persona pa stima.


text:
Ministerio konserní
Hustisia
Promé Minister/Minister di Hustisia sr. Gilmar Pisas a reuní ku “Beheerraad”
Publiká riba 21 Òktober 2021
Willemstad – Promé Minister/Minister di Hustisia sr. Gilmar Pisas a reuní ku “Beheerraad” dia 21 di òktober 2021.
Di parti di “Beheerraad” tabata presente e presidente sr. H. Janssen (Hulanda-BES), sr. F. Hanze (Kòrsou), sr. K. Bloyden (St. Maarten), sra. R. De Greef-Mattemaker i e sekretario sr. A. Lievaart (St. Maarten).
E “Beheerraad”ta un organo ku ta supervisor di Korte i nan ta keda nombrá pa 5 aña.
Durante di e reunion a splika minister kiko ta tarea di e organo aki. Minister di Hustisia di su banda a haña oportunidat pa haso diferente pregunta riba e funshon di e organo aki.
Esaki tabata un reunion hopi informativo i a palabrá ku e organo lo keda den kontakto ku Minister di Hustisia.
Ministerio konserní:
Hustisia


text:
Departamentu di inspekshon di Ministerio di Desaroyo Ekonómiko a bishita 15 establesimentu durante luna di aprel, den kual a anotá preis di un total di 232 produkto NO regulá. Teniendo na kuenta e posibilidat ku supermerkadonan lo oumentá nan preisnan debí na e situashon di Covid-19, Fundashon pa Konsumidó a kompará preisnan di luna di aprel i febrüari 2020. Meta di e komparashon aki ta señalá subida di preis i konsientisá nos konsumidónan pa asina nan por kumpra aun mas konsiente i responsabel.
E 15 establesimentunan ku a keda bishitá ta: Supermarket 2000, Arco Iris, Bon Bini supermarket, Boulevard Market Place, Centrum Mahaai i Piscadera, Esperamos supermarket, Dande, Mangusa Rio Canario i Hypermarket, Vreugdenhil, Minimarket LZF, Luna Park, New Plaza/ De Ruyterkade i Zhifeng.
A anotá i kompará preis di diferente kategoria di produkto, por ehèmpel: kategoria di suku, karni, kòfi, produktonan di karni i piska den bleki, berdura den bleki i ‘diepvries’, fruta den bleki i tambe produktonan manera mayonaise, ketchup, jam i pindakaas.
Tòp 3 supermerkado ku mas oumento di preis pa loke ta trata e 232 produktonan no regulá
Segun análisis di e komparashon di preis di luna di aprel i febrüari, a konstatá ku vários establesimentu a subi nan preisnan. Pa e motibu aki ta sumamente importante pa bo ta konsiente di unda bo ta hasi bo kompra. E supermerkado den kual a konstatá mas oumento di preis ta Arco Iris supermarket. E supermerkado aki ta tin un kantidat di 32 produkto di e 232 produktonan ku a subi di preis. Esperamos Supermarket, nos a konstatá un subida di preis di 23 produkto i na Boulevard i Centrum Mahaai, un subida di preis di 22 produkto.
Resultado i konklushon di e komparashon di preis: aprel vs febrüari 2020
Kategoria di suku blanku
Pa loke ta trata kategoria di suku blanku, Fundashon pa Konsumidó a tuma nota ku ta solamente 3 supermerkado a mantené e mesun preis. E tres supermerkadonan aki ta Dande, Esperamos, i L-Z-F. Di febrüari pa aprel a tuma nota di subidanan di preis di fl.0.40 te ku fl.1.26.
Kategoria Kòfi
Resultadonan di e komparashon di preis aki ta indiká ku preis di kòfi marka ‘Nescafe Colombiana’ a baha na tur e 15 supermerkado ku a keda bishitá. E bahada ta di preis aki ta di fl.1.59 te ku fl.1.86. Pa loke ta trata otro markanan di kòfi, algun supermerkado a mantené e mesun preis ku eksepshon di Arco Iris, Centrum mahaai, Centrum Piscadera Mangusa Hypermarket, Esperamos i Mangusa Rio.
Kategoria di Karni
Den kategoria di karni, Fundashon pa Konsumidó a konstatá un subida di preis di fl. 6.51 te ku fl. 7.45 na algun supermerkado. Por ehèmpel na luna di febrüari un kilo di beefsteak tabata kosta fl. 17.50 na Arco Iris supermarket. Na luna di aprel esaki ta kosta fl. 24.95, kual ta un diferensia di preis di fl. 7.45. Pa loke ta trata karni stoba, un kilo na Esperamos supermarket tabata kosta fl. 13.99 na luna di febrüari. Awor esaki ta kosta fl. 20.50, kual ta un diferensia di preis di fl. 6.51.
Kategoria di Pindakaas
Un produkto ku tambe nos a nota un subida di preis di febrüari pa aprel, ta pindakas marka ‘Peanut Kids Creamy’ di 16 oz. Na febrüari esaki tabata kosta fl. 6.25 i awor esaki ta kosta fl. 9.99 na Boulevard supermarktet. Esaki ta un diferensia di preis di fl. 3.74.
Fundashon pa Konsumidó ta hasi un petishon na tur konsumidó pa konsultá e lista di komparashon di preis di febrüari vs aprel i asina evaluá unda ta kumbiní bo hasi kompra den e temporada aki. Realisá ku awor mas ku nunka mester tene kuenta ku e pòtmòni i kumpra loke di bèrdat ta nesesario. Pa petishon di e lista di komparashon di preis aki por tuma kontakto ku Fundashon pa Konsumidó via nos sistema di mail na info@fundashonpakonsumido.org.


text:
Administracion di Biden, hunto cu democrata di e Capitol, ta preparando pa devela un legislacion cu ta busca pa brinda un caminda pa e ciudadania na e 11 miyon di inmigrante indocumenta cu ta biba na Merca.
Durante decadanan, legisladonan a purba reforma e sistema di inmigracion di Merca y ta kedando cortico. E ultimo esfuerso lo ta un gran impulso, e democratanan solo tin un margen den e Camara y Senado cu ta confronta na un Partido Republicano cu ta move mas na rechts na e tema di e proyecto di ley bipartidista na 2013.
E proyecto di ley Biden tambe lo uni na un serie di medinan di inmigracion cu ta centra estrictamente na inmigrante indocumenta cu a manda Merca ora cu nan tabata mucha.
Nan ta na Merca, bou un forma di yudansa humanitario y ta trahando na agricultura. Esey lo establece un number di vertiginoso di purba di legalisa e poblacion indocumenta.
Biden a reitera cu e kier un caminda na e ciudadania pa e inmigrante indocumenta cu ta resida na Merca pero a manifesta su boluntad pa aproba otro medida di inmigracion na interin.
“Si tin un gran variedad di cosnan cu ta relaciona cu inmigracion”, asina e presidente a bisa durante un sesion, ora cu nan a puntr’e si elo firma e proyecto di ley cu no lo inclui un caminda pa ciudadania.
E camara aproba previamente un proyecto di ley bipartidista cu lo orotga status legal na miles di trahado agricolas indocumenta y un proyecto di ley separa cu lo aborda e beneficiarionan di e programa di Accion Diferi pa yega na infancia di e era di Obama y otro dos programa, e status di proteccion temporal y salida forsa diferi, cu ta ofrece alivio temporal.
E legisladonan democrata ta spera resurgi e proyectonan di ley na e Camara pa 1 april 2021, ora cu por presenta un legislacion cu a keda aproba na e camara sin pasa pa e comision.
E defensor di inmigrante a enfatisa e necesidad di un reforma legislativo despues di 8 aña di cambionan constante di politica y accion ehecutivo cu a pone miyones di bida den un limbo. Pa purba logra e reforme ta un necesidad.
Caminda pa e plan di ciudadania
Funcionarionan di White House ta reconoce e limitacion di autoridad ehecutivo pa modifica e politica di inmigracion. “E presidente tin hopi autoridad pa drecha e sistema di inmigracion di diferente manera”, Tyler Moran, asistene special di presidente pa inmigiracion di Conse
Los funcionarios de la Casa Blanca reconocen las limitaciones de la autoridad ejecutiva para modificar la política de inmigración di ‘Consejo de Política Nacional’.


text: Tur kos a inisiá ku un moshon di Konseho Insular di 23 di desember 2021, ku Diputadonan apuntá pa Hulanda a bai di akuerdo ku ne. A solisitá e yudansa di eks Prome Ministernan Maria Liberia Peters i Suzanne Camelia Romer ku asistensia di Sra Alba Martijn – Abogado i eks Ombudsman. Mester bisa ku ambos partido a logra e meta mirando ku e proseso di mediashon a yuda pa yega na diferente akuerdonan entre Konsho Insular i Konseho Ehekutivo. Por ehempel e 12 kriteria pa e desaroyo di St. Eustatius, establesé un trayektoria di regla i prosedura ku fechanan i phasenan di akuerdonan pa yega na e restourashon di demokrasia na e isla. Mester bisa ku e Diputadonan tabata di akuerdo ku e Konsehalnan riba diferente puntonan, menos e timeframe i fecha proponé pa restourá demokrasia riba nivel finansiero. Nan ta di opinion ku mester di un 6 luna adishonal pa por kompletá lo nesesario den e area aki.


text:
Den un reciente entrevista cu vocero di cuerpo policial, sr Lito Lacle ta duna un splicacion di con ta bayendo na casnan rond di Aruba caminda e ta bisa cu mester tin e cifra exacto di e ultimo 5 aña pa asina por haci comparacion.
E ta menciona si, mirando cu nan ta duna asistencia na situacion cu pasa, e ta bisa cu e casonan no ta alarmante ‘tin mas problema cu musica halto’ coremento bou influencia di alcohol cu ta bin dilanti cu e mesun problemanan di cas.
E ta bisa cu for di 2017, 2018 y 2019, 2020 mundialmente problemanan a subi rond di mundo pero pa Aruba pa tin un bista den ultimo 5 aña cu a asisti cune mester tin tur informacion dilanti pa por analisa y por duna detaye riba esaki.
Tambe sr. Lacle ta splica cu no tur caso cu problema den famia ta yega prome, of tin acceso riba informacion manera persona cu ta bay entrega keho oficial no na polis pero na Ministerio Publico, casonan asina polis por tin un miho bista di cifra.
“E ta imporante pa duna keho of bin warda di polis, pero pa caso cu bay asina leu cu tin maltrato of otro casonan, e personan ta yega di biaha pa duna keho na O.M. nan no ta yega warda di polis pa duna keho, anto nos ta traha cu cifra, nan lo mester yega meld pa asina nos tin un miho cifra di cuanto casonan tin den cas”, e ta bisa.


text:
Kralendijk- Awa shushi di entre otro twalèt for di yate ku ta resultá den laman nèt riba e ref di Boneiru, no tin un efeckto positivo riba medio ambiente en general i e refnan en partikular.
Esaki a sali na kla for di e ‘Afvalwater Enquête 2021’ ku a ehekutá serka e yatenan ku ta mará na e bui den Bonaire National Marine Park. Ta peligroso pa depositá awa di roi ku no ta filtrá den laman rondó di Boneiru. E resultadonan di e enkuesta ta papia pa nan mes. Ta di sumo importansia pa kolektá awa sushi i prosesá esaki ya hende ta stòp di depositá awa sushi riba e ref di koral. STINAPA, Entidat Públiko Boneiru (OLB), Water en Energiebedrijf Bonaire (WEB) i Wereld Natuur Fonds (WWF-NL) a tuma inisiativa i a traha huntu pa realisá e investigashon aki.
Alarmante
E resultadonan i konklushonnan di e investigashon ta alarmante. Tur aña ta depositá un gran kantidat di awa sushi ku no ta filtrá, inmediatamente den laman. Un gran parti di esaki ta tuma lugá direktamente riba e ref. E laman rondó di Boneiru tin e mihó refnan di koral den Karibe i esaki ta ser afektá pa e polushon ku e awa sushi ta trese ku ne.
E situashon aki no ta faborabel. Por tuma akshon basta ku tin alternativa. STINAPA, OLB, WEB i WWF-NL ta traha huntu ku hafnan di yate riba un solushon duradero pa duna e koralnan un chèns pa rekuperá. E solushon ku ta trahando riba dje ta unu kaminda un boto por pòmp i kolektá e awa sushi den e yatenan i pa despues prosesá esaki riba tera. Por finansiá e gastunan èkstra ku esaki ta trese kuné dor di oumentá e tarifa ku e yatenan mester paga pa para den haf. Yatenan ku ta bishitá Boneiru ta paga solamente $10 pa anochi pa mara na un bui, kaminda e tarifa ta mas haltu na otro islanan den Karibe.
Reto
Den un periodo di 3 siman a bishitá i a hasi enkuesta na mas o ménos 70 yate na Boneiru. Tambe a tuma un prueba di awa sushi serka un par di e yatenan pa analisá esaki despues. Di e manera aki por a generá informashon tokante e kantidat i kalidat di e awa sushi. Tambe tin un bista awor di tur e fasilidatnan ku ta disponibel (òf ku falta) riba e yatenan pa warda òf prosesá awa sushi. Ta un reto pa por prosesá awa sushi. Awa sushi ta hopi salu i esaki ta influensiá e kalidat di e awa ku por ser usá di nobo komo awa di irigashon. E organisashonnan konserní tin diferente kombersashon ku ekspertonan. Nan ta buskando un solushon i nan ta habrí pa sugerensia.


text:
APLIKASHON PROGRESO DI E PROYEKTONAN MANERA AKORDÁ DEN E PROGRAMA DI GOBERNASHON
MINISTERIO KONSERNÍ ENSEÑANSA, SIENSIA, KULTURA & DEPORTE
APLIKASHON PROGRESO DI E PROYEKTONAN MANERA AKORDÁ DEN E PROGRAMA DI GOBERNASHON
PUBLIKÁ RIBA 24 ÒKTOBER 2022
Minister Sithree van Heydoorn a haña splikashon di informashon ku a keda yená den e aplikashon Dashboard pa monitoriá e desaroyo den Ministerio di ESKD
WILLEMSTAD – Den kuadro di progreso di tur aktividat di Ministerio di Enseñansa, Siensia, Kultura i Deporte (ESKD) huntu ku minister Sithree van Heydoorn ta pone tur informashon den un aplikashon (Dashboard) pa monitoriá e desaroyo di kada trayekto. Konforme e akuerdo i programa di gobernashon 2021-2025 esaki a keda palabrá pa tur ministerio yena nan informashon den e aplikashon ku ta keda ehekutá den estrecho koperashon ku Stichting Overheidsaccountantsbureau (SOAB).
Durante di vários siman intenso lidernan di vários trayekto den ministerio a yena e aplikashon ku informashon. E informashon a keda yená pa duna un bista di tur e aktividatnan di forma transparente i kla.Llidernan di vários trayektonan di enseñansa a presentá i duna amplio splikashon na Minister den e promé seshon aki.
Ta bai tene e seshonnan aki regularmente, kada kwartal pa monitoria progreso di kada un di e aktividatnan pa e temanan di Enseñansa, Siensia, Kultura i Deporte. Informashon di 49 trayekto a keda yená den e aplikashon (Dashboard) i por mira ku e trayektonan tin vários parti/proyekto ku ta hopi amplio i ta mustra riba e hecho ku mester sigui traha riba nos prosesonan interno pa optimalisashon di informashon den e ministerio. Mas informashon i datos di e trayekto aki lo keda publiká durante di e periodo ku ta bini.
Ku esaki Minister di ESKD sr. Sithree van Heydoorn ta traha konforme palabrashon dirigí riba resultadonan den su Ministerio i asina garantisá ku ta traha na adelanto di pais.
—
KOMUNIKASHON
**athunto riba e potrètnan por tuma nota di e reunion di Minister, lidernan di trayektonan i SOAB. Pa mas potrèt bishitá: potrèt Reunion


text:
Kralendijk- Laboratorio BonLab, huntu ku e kompania hulandes Hestia Cardiovascular Service Center ta kla pa kuminsá ehekutá tèstnan super rápido di Covid.
E tèstnan ta inklui e asina yamá PCR tèst, pero tambe e asina yamá tèst antígeno. Resultandonan di e tèstnan ta kla den masomenos 24 ora. Esaki por konsiderá hopi rápido si konsiderá ku den hopi laboratorio rònt mundo speshalmente e PCR tèst ta tuma 24 ora òf mas pa ser prosesá.
E abilidat pa hasi tèstnan hopi rápido ta di sumo importansia pa reapartura di nos isla pa turismo, ya ku asina por tèst hende na yegada, pero tambe na salida pa nan destinashon. Esaki ta konta pa hende lokal tambe.
Brote
E echo ku resultado di e tèst ta asina rápido por hunga un ròl importante den frenamentu di e brote aktual di Covid riba nos isla. Esaki pasombra aktualmente, hopi hende ta kontagiá otro, promé ku nan realisá ku nan ta infektá ku e virus di Corona.
Lesa tambe:
- Gobièrnu ta bai investigá kalidat di gasolin i disel na Kòrsou
- KLM Royal Dutch Airlines ta alargá su donashon di título na Máratòn di Kòrsou ku tres aña
- Hòmber ta fayesé despues di desgrasia ku propio outo
- Sindikato di Enseñansa Doen: hopi dosente agotá na Kòrsou
- Kòrsou ke yuda Sürnam ku eksplotashon di petroli i gas den futuro


text:
Malik Hoveling ta duna su conseho
Un conseho mi tin na atletanan di Aruba pa sigui nan propio meta
Mi nomber ta Malik Hoveling y mi ta eherce e deporte di windsurfing pa 12 anja y mi meta ta pa bira un medayista Olimpico.
Un conseho mi tin na atletanan di Aruba pa sigui nan propio meta, sigui loke abo kier logra den bida. E cantidad di oranan den gym, e sodo y e lagrimanan den e session nan di praktica, tur e anochinan di angustia prome cu cada competencia, tur tabata bale la pena. Y si bo faya na caminda, tin biaha bo por perde e motivacion pero mientras bo tin un meta y bo ta kere y dedica bo mes na dje, un dia e meta lo aparece na bista.
Na e momento cu bo aparece riba podium y mira e bandera di Aruba, bo por mira bek tras di e gran logro cu casi a ponebo renuncia pero cu tabata djis un simpel obstaculo den bo caminda.


text:
oro
-
Barranquilla2018
Logro historico pa TEAMARUBA
Logro historico pa Team Aruba na e Weganan Centro Americano y del Caribe Barranquilla 2018 Diabierna anochi, e Weganan Centro…Read More »
- Barranquilla2018
-
Barranquilla2018
Aruba Dushi Tera a zona na Puerto Velero
Aruba Dushi Tera a resona awe aki na Puerto Velero despues cu Mack a logra e oro aki na Weganan…Read More »
-
Barranquilla2018
Oro pa Mack
Pabien Mack. 💪🏅❤🇦🇼🇦🇼🇦🇼 Mack van den Eerenbeemt a logra bira e prome medayista di Oro pa Aruba den e Weganan…Read More »


text:
Director di FCCA señor Tromp a recientemente firma un acuerdo di cooperacion y privacidad cu Veiligheidshuis Aruba. Procurador-general di Aruba señor Ter Steege tabata presente como tambe ehefe di woon- y wijkbeheer di FCCA señora Croes, consehero di beheer di FCCA señora Loefstok y coördinador di Veiligheidshuis señora Schulte.
Luna pasa director di Wit Gele Kruis, señor Goeloe, a firma e acuerdo di cooperacion y privacidad cuVeiligheidshuis. Esey den presencia di señora Giel, consehero riba tereno di teen moms di Wit GeleKruis.
Tanto FCCA como Wit Gele Kruis ta partnernan fiho di Veiligheidshuis.Veiligheidshuis ta un alianza entre partnernan di e cadena penal y e cadena di cuido. Hunto ta traha na e enfoke di e problematica di multi problematica social.
Multi problematica social ta significa cupersonanan of famianan tin un acumulacion di problemanan den nan bida. Por ehempel, ora den unsolo famia ta kom voor desempleo plus violencia domestico plus adiccion plus maltrato di un hendegrandi.
FCCA sa como ningun otro kico ta biba den un barrio. Nan tin casi 2000 cas na huur y ta drenta durante econtrolnan directamente den cas di un persona. FCCA ta wak loke ta bay robez.E crisis di covid-19 a empeora e problemanan social existente, asina director Tromp a bisa durante efirmamento di e convenant.
Hopi hende tabata pasa den duro caba y awor nan bida a bira mas duroainda. Tin hende cu tin cu biba cu unicamente algun 100 florin pa luna. FCCA ta yuda na diferentemanera y ta bezig na un manera proactivo den e vecindarionan.
Nan ta haci esfuerzo tambe pa e kids y ehobennan den un barrio.E meta di Veiligheidshuis ta pa traha na seguridad di Aruba dor di preveni y baha recidive, molester ycriminalidad. E partnernan di Veiligheidshuis ta Ministerio Publico, Cuerpo Policial di Aruba,Departamento di Asuntonan Social, Voogdijraad, Reclassering, KIA, Slachtofferhulp, Sostenemi, Guia Mi,FMAA (Fundacion pa Maneho di Adiccion), Respaldo, Wit Gele Kruis, SPD, FCCA y Bureau Leerplicht.Banda di esey tin partnernan flexible manera (por ehempel) OC y Fundacion pa Hende Muher denDificultad.


text:
ORANJESTAD,Aruba
Diabierna ultimo a yega Parlamento e pakete nobo di medida cual gobierno lo bay pidi aprobacion di Parlamento pa esaki pero realmente Partido AVP ya tabata na altura di otro pakete di medida pero ningun momento por a pensa cu e actual gobierno por a pensa pa un rato cu e pais y pueblo, lo por carga un pakete di medida semehante.
Lider di partido AVP, sr Mike Eman a mustra dialuna mainta tempran cu ta trata di un pakete di medida, caminda hopi bes institutonan local di conseho ta tog indica pa busca fondonan pa gobierno pero den e caso di e proximo pakete di medida, e conseho di Raad van Advies, ta indica cu e pakete di medida aki ta bay ta devastador.
“AVP a haya e conseho tambe di Raad van Advies riba e leynan cu gobierno ta presentando na Parlamento pa aumenta tur tipo di impuesto y caminda Raad van Advies den un forma hopi cla, cu e impacto di e medidanan aki, ta bay afecta comercio en general na Aruba, ta bay afecta poder di compra na Aruba, ta bay afecta turismo.
De facto na tur esaki, Raad van Advies ta mustra cu si tuma tur e facetanan, si e clima di inversion, si di comercio, si e poder di compra tur esakinan wordo afecta, practicamente por papia di un crash economico cu e pakete di medida di gabinete Wever Croes kier bay introduci.”
E lider di AVP a sigui mustra cu ora cu tuma nota di contenido di e pakete di medidia nobo aki, tur hende lo realisa e motibo di e preocupacion grandi cu Raad van Advies a conseha gobierno pa no presenta e ley aki na Parlamento, ya cu consecuencia di e leynan aki lo ta ‘ingrijpend.’
“Raad van Advies ta papia di ‘rigoreuze maatregelen met ingrijpende gevolgen’ pa henter comunidad y e medidanan aki lo ta no uno of dos pero hasta te dies mas pio cu e pakete di medida cu ya caba e gobierno aki a introduci inicialmente, cual medicanan aki caba tin nos pueblo, den un sufrimiento total, poder di compra totalmente a wordo afecta y costo di bida pa nos conciudadanonan a bira impagabel.”
Mike Eman a sigui mustra cu gabinete Wever Croes ta bay introduci un BBO adicional riba tur importacion, caminda tur cos cu wordo importa, na e momentonan aki, ta bay wordo aumenta cu 6%.
Pues si invoerrechten tabata 12% , awor lo bay bira 18%, si e tabata 18% awor tur hende lo bay paga 24%, si e tabata 24% awor lo bay paga 30% y tur tasa di importacion ta bay wordo aumenta cu 6% caminda ya caba gobierno a bisa di ta spera di lo bay haya cerca di 35 miyon extra na entrada cu e medida aki ta trece cune.
Str Eman a sigui mustra cu gobierno ta bay aumenta deviezenprovisie cu 50% mustrando cu na e momentonan aki pa cada compra internacional cu un hende haci, cu tur importadornan, cu tur wholesaler, cu tur tienda, cu tur comercio caminda cu ora nan cumpra dollar pa busca mercancia pa asina consumidornan na Aruba por haya, ya caba nan ta pagando nan ta pagando un deviezenprovisie di 1.3% y esaki lo bay bira awor 1.9% cu ta un aumento di 50%.
“Esaki ta un medida cu ta bay tin implicacionnan grandi tambe hunto cu e BBO cu tabatin caba redobla, hunto cu tur e cambionan cu a wordo introduci durante ultimo temponan, awo cu e 6% di BBO cu importacion, cu e aumento aki di deviezenprovisie, nos por papia di un resultado sumamente negativo riba prijsnan den comunidad.”
Fuera di e aumentonan impactante aki, lider di AVP a sigui mustra cu gabinete Wever Croes a dicidi cu ta bay elimina e tarifa special cu tin pa esunnan cu ta manehando hotelnan na Aruba caminda na e momentonana aki, tin tarifanan special pa hotelnan pa asina nan por inverti y drecha e calidad di e producto di nan hotelnan pa asina Aruba keda competitivo.
“Esaki a funciona tremendamente creando desaroyonan positivo caminda por scucha ministernan actual papia riba e hecho cu revpar a subi pero esaki a subi dor cu e hotelnan a mehora nan producto, mehora nan servicio, tur esaki pa motibo cu tin un ley cu ta duna nan incentivo y e ley aki ta bay wordo elimina pa e hotelnan.”
Tambe gobierno ta bay kita for di ATA, hustamente na un momento cu nos pais ta pasando den un preocupacion sumamente grandi pa locual ta turismo di Aruba, caminda prome cu e corona virus nos por a mira cu na Januari turismo di Aruba a conoce un caida di preocupacion y a conoce un caida den e revpar.
Tur esaki sin e influencia cu nos ta mirando na e momentonan aki den e mundo di crucero, den e mundo di biahamento, cual desaroyo tin aerliñanan hopi preocupa cu henter e virus aki ta causando un temor cerca clientenan, caminda tin clientenan cu no kier biaha mas, cu no kier bay riba crucero.
Anto kico nos ta mira cu ta hustamente mey mey di tur e incertidumber aki, gabinete Wever Croes, a dicidi ya caba for di luna di november di 2019, caminda AVP a anticipa caba for di november ultimo cu e aña aki lo bay ta un aña dificil, pero nos a mira cu mercadonan cu ta competitivo pa Aruba, cu tabata cera pa motibo di dañonan di horcan, ta bay habri y riba dje awo ta bay kita 35 miyon for di presupuesto di promocion di ATA,” lider di AVP a mustra.


text:
ORANJESTAD,Aruba
Anteriormente nos a mustra caba cu e Plan di Otmar, presenta diabierna ultimo ta manera un mocion di desconfianza den direccion di gabinete Wever-Croes. Nos a mustra con e intencion ta pa bende nos patrimonionan nacional, manera WEB, ELMAR y SETAR. Nos ta contento di tende Minister Presidente bari esaki for di mesa, bisando cu e companianan di utilidadnan aki, mas cu nunca awor aki ta esencial den e crisis cu Aruba ta atravesando.
Apesar cu tin hopi asina yama fanatico cu prome cu Minister Presidente a papia, a trata na defende cu APFA lo ta di pueblo toch. Pero nos a mustra tambe cu APFA tin algun inversionnan na e momentonan cu el a haci den un hotel y den hospital, cu tambe ta coriendo cabez di gai. Particularmente esun di hospital, cu te awe, apesar di ta un proyecto corupto, ningun investigacion a wordo haci.
Nos a mustra tambe cu e ex-minister no a ria tampoco di uza e Minister Plenipotenciario na Merca, pa asina atende cu crisis den turismo cu, manera nan mes ta yame, e “stakeholdernan” mas importante riba e tereno aki. Nos tin comprendi cu esaki e ex-minister a hacie tras di lomba di gobierno y coalicion.
Den e Plan di Otmar, habrimento di Aruba su frontera pa cuminsa ricibi turista tambe ta haya atencion. Pues ta papia di ki tempo esaki lo por ta posibel. Segun e Plan di Otmar, e mihor scenario pa e apertura pa ricibi turista, lo ta na oktober caba y e “worst case scenario” lo ta na januari 2021.
E scenarionan ta basa riba un modelo di “University of Washington’s Institute for Health Metrics and Evaluation”. Pues aki ta obvio cu e ex-minister aki a acerca miembro di su partido na Merca pa haci investigacion, probablemente SIN e conocimento of SIN e consentimento di e titular di turismo, ni di Prome Minister. Aki un biaha mas, pero di pafo, ta e ex-minister aki ta sigui mete den cartera di otro. Pues di Scorpion pa Octopus.
Awor por comprende pakico durante e reunion di presupuesto, e miembro nobo di POR a indica pa introduci un total shutdown di 14 dia. No solamente pa ‘flatten the curve’ pero pa tambe yega na ‘Zero the curve’ y asina start economia local mas pronto posibel. Esaki tabata e preludio caba di e plan macabro cu e Scorpion tabata preparando.
Teniendo e actonan aki di e scorpion aki den mente, con e ex-minister den forma populistico aki, mei mei di e crisis, ta pone presion den cierto forma riba su coalicion y su gobierno, UPP ta kere cu kizas ta oportuno pa bin un forma di “Takenkabinet”, cu menos minister y pues menos gasto di salario, cu tareanan specifico pa un tempo defini. Pasobra e acto di Otmar aki ta mustra hustamente un debilidad den e gobernacion actual, mientras cu hustamente awor tin mester di e guia y confianza necesario pa nos por sali for di e crisis aki. E “Takenkabinet” su tareanan specificio lo por ta riba con atende cu e crisis di salud aki crea pa e pandemia COVID-19, atende cu crisis financiero cu nos tin na e momentonan aki, a consecuencia di e mal maneho financiero di ultimo añanan di gobernacion Eman y di e gobierno actual, y a consecuencia di e crisis sin precedente cu a presenta. Tambe un di e tareanan mas principal di e “Takenkabinet” mester ta con nos ta prepara nos pais pa e bolbe bay riba pia atrobe. Y den e tarea specifico aki mester contene sigur e tereno cu niun partido politico, cu excepcion di UPP, kier papia riba dje, esta esun di cambionan den forma di goberrnacion di nos pais. Y restablece e confianza den gobernacion, pa asina pueblo por para tambe tras di e decisionnan cu ta necesario pa nos sali for di e crisis aki.
Tur ta papia di e “NORMAL NOBO” pa tur hende, pero pa e gremio politico e mester keda e “NORMAL BIEU” y esey ta inaceptabel!!
UPP ta mandando un biaha mas proposicionnan realistico, realisabel, structural y duradero cu e meta specifico aki. En corto nos ta pensa cu pa e politiconan tambe mester bin un “NORMAL NOBO” y esaki ta mara mannan di e politiconan y MESTER pone e ARUBIANO central atrobe!! Asina so Aruba por ta “BACK ON TRACK” cu “NORMAL NOBO” pa TUR hende!!Partido UPP
Booshi Wever
18 di april 2020


text:
Registrashon pa bo bakunashon di COVID-19 na Boneiru.
Boneiru a kuminsá ku bakunashon di su habitantenan kontra COVID-19. Tur habitante di Boneiru di 12 aña òf mas por pasa angua. Pa registrá bo mes bo tin ku yena e formulario aki bou.
Na final di e formulario bo ta primi riba e boton di ‘manda’:
- den mayoria kaso bo browser lo generá un pdf ku bo tin ku warda.
- bo ta risibí un email ku un kopia di e informashonnan ku bo a yena. Bo tin ku warda e email aki.
- via email bo ta risibí e chekeo di salú. E formulario aki bo tin ku prent i yena. Bo tin ku bai e lokalidat di pasa angua ku e chekeo di salú ku bo a yena. Den kaso ku bo no logra prent e formulario, ora ku bo bini pa bo sita tambe bo por yena e deklarashon di salú na e lokalidat di pasa angua.
- si bo no a yena un email, bo no ta risibí un email.
Si bo a yena un email, dentro di sinku dia di trabou bo ta haña un mensahe di nos tokante ki dia bo tin un sita pa bo bakunashon. Si bo no a yena un email, dentro di sinku dia di trabou nos lo buska kontakto ku bo riba e number di telefon ku bo a yena i nos lo bisa bo ki dia bo tin un sita pa bo bakunashon.
Bin ku e chekeo di salú ku bo a yena ora bo bin bo sita pa bakunashon. Si riba e dia di sita pa bakunashon bo tin keho ku ta kuadra ku COVID-19, e ora ei keda kas i yama 0800 – 0900 pa konsulta.
*si bo no ta inskribí na Boneiru òf bo no a risibí un number di ID ainda, mui probablemente bo ta bini na remarke tòg pa haña bakunashon. E ora ei yena bo number di ID di bo pasport.


text:
…Un total di 151 mion florin a keda generá…
WILLEMSTAD- 1 di aprel 2016 – Sifranan preliminar kolektá pa Ofisina di Turismo di Kòrsou (CTB) ta indiká ku pa luna di febrüari 2016 a registrá un kresementu di 4% kompará ku febrüari 2015. Un total di 41.106 turista di estadia a keda registrá ku ta 1.558 turista mas kompará ku febrüari aña pasa kaminda un kantidat di 39.548 turista a bishitá Kòrsou.
E énfasis ta riba merkado di Europa ku un kresementu sólido di dòbel sifra. Europa a krese ku 14% na febrüari 2016 ku un total di 19.278 turista di estadia. Hulanda, e pais ku mas a kontribuí na e kresementu aki ta representá 35% di e total di turista ku a bishita Kòrsou na febrüari 2016. Un kresementu di 12% a keda registrá for di Hulanda ku den sifranan apsoluto ta 14.431 turista di estadia. Alemania tambe ta prestando di forma ekselente, registrando kresementu di 11% ku un total di 1.814 turista den luna di febrüari. Aña pasa e kantidat aki tabata 1.627.
E region di Nort Amérika a registrá un kresementu di 7%. Un total di 8.868 turista a keda registrá kual ta 22% di e total di turistanan ku a bishita nos pais den luna di febrüari. Despues ku for di aña pasa ta registrando kresementu di dos sifra for di Estado Unídos, e luna aki por nota un bahada leve di 1%. Ya kaba CTB huntu ku sektor priva ta preparando programanan di merkadeo pa e periodo abou di turismo kual ta luna di mei i yüni. For di Canada a registrá un total di 3.160 turista di estadia kual ta un kresementu di 26%. E esfuersonan kontinuo di merkadeo den Canada ta mustrando nos e resultado positivo aki. E prestashon positivo di e merkado aki ta sigui yena nos ku hopi satisfakshon.
Turismo di estadia for di region Karibe na luna di febrüari a krese ku dòbel sifra ku un kresementu di 24%. Un total di 2.433 turista di estadia a keda registrá. Aruba a krese ku 23% kual ta representá un total di 1.042 arubiano. Mayoria turista for di Aruba a bishitá Kòrsou riba djaluna 8 i djamars 9 di febrüari. Esakinan ta e dianan ku mayoria a bini pa eksperensia Kòrsou su Karnaval di despedida. For di Trinidad i Tobago nos a risibí 590 turista ku ta un oumento di 49%.
Region di Sur Amérika a registrá un bahada di 17% na febrüari ku un total di 9.522 turista di estadia kompará ku 11.471 na 2015. Venezuela a konosé un bahada di 24% ku un total di 6.126 turista di estadia. Colombia a krese ku 44% na febrüari ku 980 turista. Eliminashon di visa i e esfuersonan di merkadeo ta dunando resultado. Brazil i Sürnam a konosé un bahada di respektivamente 34% i 11%. Tur dos pais ta pasando den un reseshon ekonómiko na e momentunan aki.
Sifranan promé dos lunanan di aña: kantidat di anochi, akomodashon i impakto ekonómiko
E promé dos lunanan di aña 2016 ta mustrando un kresementu leve di 1%. E kresementu aki por keda atribuí na e region di Europa, Nort Amérika i Karibe. E regionnan aki a krese ku respektivamente 11%, 9% i 5%. Region di Sur Amérika a konosé un bahada registrando 21% ménos turista den e dos promé lunanan di 2016. E kantidat di anochi ku e turistanan a keda nos pais e promé dos lunanan di 2016 ta mustra un bahada di 9%. Sifranan preliminar ta mustra un total di 671.316
anochi. Aña pasa e kantidat tabata 737.041. E region di Nort Amérika a registrá kresementu di 3%. Un total di 122.549 anochi a keda registrá. E kantidat di anochi ku e turista for di Europa a keda nos
pais a konosé un subida di 1% kual ta 404.967 den sifranan apsoluto. Sur Amérika i Karibe a registrá un bahada di respektivamente 39% i 8%.
For di e karchinan di embarkashon i desembarkashon por konstatá ku 64% (53.287 turista) di e kantidat total di turista di estadia a keda na un akomodashon registrá. E repartishon ta lo siguiente: hotèl di mas ku 150 kamber (28%), hotèl ku ménos ku 150 kamber (12%) bùngalo (18%), i apartamentu (7%). E kantidat di turista ku a keda na un akomodashon no registrá ta 29.514. Esaki ta representá 36% di e kantidat total di turista di estadia. Akomodashonnan no registrá ta akomodashonnan ku no ta aparesé den CTB su sistema di dato.
Hasiendo uso di e modelo ‘Turistika’, CTB huntu ku MEO a kalkulá ku durante e promé dos lunanan di 2016, sektor di turismo a generá un impakto direkto di 151 mion florin pa nos ekonomia lokal. Aña pasá e montante generá tabata 145 mion florin. E tabèl ta mustra e montante generá di e dos promé lunanan di aña 2016 kompará ku e mesun periodo na aña 2015.
Fuente: Modelo ‘Turistika’ di MEO i CTB – Mion florin (x1000)
Siman Santu i pronóstiko luna di mart 2016
CTB ta raportá un kresementu preliminar di 9% den turismo di estadia durante e temporada di Siman Santu 2016. Un komparashon di Siman Santu 2016 i Siman Santu 2015 ta mustra un kresementu di sigur 978 turista adishonal. E periodo ku a keda kalkulá ta kubri un total di 8 dia kuminsando na e djaluna promé ku e dianan liber i terminando di dos dia di Pasku di Resurekshon. Aña pasa 11.020 turista di estadia a keda registrá durante e periodo menshoná, miéntras e aña aki e total ta 11.998. Despues ku prosesá e karchinan por indiká e orígen di e turistanan.
E sifranan preliminar ta mustra klaramente ku Venezuela pa luna di mart 2016 lo registrá sifranan positivo. Ta sigur ku nos lo bai konosé un kresementu di dòbel sifra pa loke ta trata e kantidat total di turista di estadia pa luna di mart 2016.


text:
Pa un pais cu ta depende te ainda practicamente y totalmente riba e industria di Turismo como su pilar economico ta hopi alarmante pa realisa cu awor e cantidad di bishitantenan stayover ta experenciando caida e aña aki atrobe, despues cu na 2016 a sufri caida caba. Esaki sigur ta efectonan ainda di e forma di maneha di Minister di Turismo anterior cu awor ta pretende cu nunca a haci nada robes, manera cu e no a forma parti di e gobernacion actual pa 7 aña y mey largo.
Por a constata cu aña pasa, pues aña 2016, a cera cu un caida den cantidad di bishitante stayover di 10.03%. E aña aki, apesar di por nota cu mercado Mericano a subi, por a constata cu e cantidad total di bishitantenan stayover te cu luna juni 2017 a baha cu 8.66% compara cu e mesun temporada di aña anterior.
Apesar di pronosticonan economico cu Aruba lo bay cera e aña cu crecemento, specialmente manteniendo un scenario cu refineria lo cuminsa cu actividadnan, ta preocupa nos cu tin probabilidad cu e crecemento aki lo no wordo realisa. Si acaso e crecemento economico no realisa e aña aki, esaki lo bira e di 3 aña consecutivo cu Aruba lo bay experencia crecemento negativo den nos economia cu ta significa cu Aruba ta den un recesion.
Ademas, e hecho cu por nota crecemento den e mercado Mericano, mester remarca cu esaki lo por conduci na un bon resultado den e placa cu bishitantenan ta laga atras na Aruba. Sinembargo Aruba ta bolbe bira demasiado dependiente di e mercado aki, ripitiendo e ora e mesun preocupacionnan di pasado.
Parti di e plan di MEP pa yuda stimula y engrandece economia bek ta encera e stimulacion di empresanan chikito y mediano (Small & Medium Enterprises). Aruba no por keda depende demasiado riba un solo of dos pilar so mas. Nos mester siña di pasado y tambe di otro paisnan. Ya den pasado Aruba tawata inverti y stimula nos hendenan mas den e area di plantacion, cria y pesca y ta nos opinion cu esaki por wordo modernisa pa atrobe Aruba cuminsa dedica na e industria aki. Asina por cuminsa pone menos presion riba importacion di algun producto cu ta wordo consumi pa e propio pueblo of tambe e bishitantenan.
E topico di empresa chikito y mediano sigur ta ricibiendo atencion den e region di Caribe tambe. Tin departamentonan na Aruba tambe a cuminsa traha den e direccion aki y nos di MEP ta para cla pa sostene e tipo di iniciativanan aki. Nos hobennan tambe ta para cla cu nan ideanan innovativo y un gobierno mester por asisti y purba guia den esaki pa por bira exitoso. Hobennan merece un oportunidad digno di bin y aporta bek na Aruba cu nan conocemento y ideanan, manera nos tambe a ricibi e oportunidad aki.


text: Diasabra marduga despues di a core tur persona aglomera na Eagle Beach unidad motorisa di polis a topa cu un persona cu a insisti di keda riba beach du su speaker cu extension cord ta ta core for di auto te speaker. A papia cu e persona aki y a instrui e pa ruim op e speaker y bandona e sitio. Despues cu a piki tur cos e homber a bay pa stuur auto pero polis a tahe cu eno por stuur bou di influecia di alcohol y pa laga e pasahera ta chauffeur. Despues di a purba descuti e homber a drenta e auto banda di pasahero pero manera ela drenta e auto ela convence e dama pa switch cune. Na e momento ey no a keda polis nada otro pa hasi pero pa detene e persona aki y pidi Dogcatcher na e sitio pa por a transporta e detenido bou influencia aki pa warda di polis unda e lo pasa anochi den cel.